Koronavirus Ragut 1,350 Nyawa, China Rekod Lebih 242 Kes Kematian Baru

BEIJING: Angka korban wabak coronavirus COVID-19 di Hubei yang paling teruk terkesan, melonjak seramai 242 mangsa, kata pihak berkuasa kesihatan tempatan pada Khamis.

Bilangan itu menjadikan jumlah kematian akibat virus berkenaan di China kini melepasi 1,350.

Dalam maklumat kemas kini harian, Suruhanjaya Kesihatan Hubei turut mengesahkan 14,840 lagi kes jangkitan baharu.

Peningkatan besar itu direkodkan ketika pegawai tempatan memaklumkan bahawa mereka sedang memperluas definisi untuk kes COVID-19. – AFP


TERKINI: Dua ADUN UPKO Keluar Parti Jadi Wakil Bebas

KOTA KINABALU: Pengumuman dua Ahli Dewan Undangan Negeri (ADUN) UPKO keluar dari parti itu hari ini seakan-akan mengiyakan desas-desus wujudnya pembelian ADUN oleh Perikatan Nasional (PN) ternyata benar.

Seramai dua ADUN Pertubuhan Kinabalu Progresif Bersatu (UPKO) keluar dari parti itu adalah ADUN Sugut Datuk James Ratib dan ADUN Kuala Penyu Datuk Limus Jury.

Kedua-dua mereka mengumumkan keluar parti dan meletak semua jawatan dalam UPKO untuk menjadi ADUN Bebas.

Dengan itu, UPKO kini mempunyai tiga ADUN dalam kerajaan Sabah termasuk Presiden UPKO yang merupakan ADUN dilantik.

Pengumuman dua ADUN itu keluar parti, menyebabkan kerusi milik kerajaan Sabah kini adalah 45 kerusi termasuk ADUN dilantik.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Isteri Warga Asing Ditahan Edar Syabu Di Semporna

SEMPORNA: Bukan sahaja berada di negara ini secara haram, sepasang suami isteri warga Filipina ditahan selepas didakwa terbabit dalam penjualan dadah jenis syabu, di Pulau Mabul, dekat sini, Ahad lalu.

Dalam kejadian pukul 5 petang itu, polis turut merampas 11 peket lutsinar mengandungi syabu seberat 0.9 gram dalam milikan suspek.

Pegawai Pemerintah Batalion 14 Pasukan Gerakan Am (PGA) Superintenden Mohd Yacob Murad berkata, terdahulu pihaknya melakukan serbuan ke atas sebuah rumah tidak bernombor di sebuah kampung di situ.

“Terdapat dua individu iaitu lelaki dan wanita masing-masing berumur 45 dan 40 tahun.

“Hasil pemeriksaan lanjut dilakukan, kami berjaya menjumpai 11 peket lutsinar berisi ketulan hablur jernih dipercayai syabu disimpan dalam beg pinggang berjenama,” katanya menerusi kenyataan media, semalam.

Tambah Mohd Yacob, beg itu dijumpai di bawah tilam dalam rumah pasangan terbabit dipercayai cuba disembunyikan suspek.

“Selain syabu, polis turut merampas wang tunai RM 221 dipercayai hasil jualan dadah berkenaan.

“Pasangan suspek itu juga gagal mengemukakan sebarang dokumen pengenalan diri ketika ditahan,” katanya.

Sehubungan itu, semua barangan tersebut dirampas dan suspek ditahan bagi membantu siasatan.

Kes disiasat mengikut Seksyen 12(2) Akta Dadah Berbahaya 1952. – BorneoToday


UiTM FC Belasah Sabah FC

KUALA LUMPUR: UiTM FC meraih kemenangan kedua dalam saingan Liga Super musim ini apabila mengejutkan Sabah FC dengan kemenangan besar 4-0 di Stadium UiTM Shah Alam, malam tadi.

Keputusan itu menyaksikan skuad The Lion Troops meneruskan rentak konsisten apabila belum lagi tewas dalam tiga aksi sementara Sabah FC terus dirundung malang apabila gagal meraih sebarang kemenangan dalam lapan perlawanan.

Tuan rumah meledak dua gol pantas dalam tempoh tiga minit menerusi sepakan penalti Kwon Yong Hyun pada minit ke-15 dan Joel Vinicius (m17) sebelum Sean Giannelli meledak dua gol pada minit ke-59 dan minit ke-66. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Masih Bernyawa Ditemui Dalam Tong Sampah Di Indah Permai

KOTA KINABALU: Seorang bayi lelaki ditemukan masih bernyawa di dalam tong sampah berhampiran sebuah pasar raya di Taman Indah Permai, Manggatal, di sini, malam tadi.

Dalam kejadian 7 malam itu, bayi cukup sifat itu dipercayai baru dilahirkan sebelum dibuang di situ.

Bayi malang itu ditemukan seorang lelaki berusia 30-an yang kebetulan melintasi kawasan pembuangan sampah berkenaan.

Pemangku Ketua Polis Daerah Kota Kinabalu, Superintendan George Abd Rakman berkata, siasatan awal mendapati, lelaki yang enggan dikenali itu mendakwa terdengar bunyi rengekan yang pada mulanya disangka kucing.

Bagaimanapun, katanya, ketika lelaki terbabit menghampiri kawasan pembuangan sampah itu, bunyi semakin kuat sehingga membuatkannya dia terus mencari sumber bunyi berkenaan.

“Lelaki terbabit yang terkejut dengan penemuan bayi itu terus menghubungi pusat panggilan kecemasan MERS 999.

“Polis kemudian terus menjalankan siasatan di lokasi sebelum menyerahkan bayi terbabit kepada pasukan ambulans untuk tindakan selanjutnya,” katanya ketika dihubungi, hari ini.

George berkata, bayi itu dihantar ke Hospital Wanita dan Kanak-Kanak Likas (HWKKS) untuk pemeriksaan dan rawatan.

Beliau berkata, siasatan lanjut dijalankan bagi mengesan suspek terbabit dan kes disiasat mengikut Seksyen 317 Kanun Keseksaan kerana kesalahan membuang bayi.

“Pihak polis memohon kerjasama orang ramai yang mempunyai maklumat berkaitan kes itu supaya tampil membantu siasatan.

“Mereka boleh menghubungi pegawai penyiasat iaitu Inspektor Ab Zumin di talian 0145521425,” katanya. – HMetro


Tamu Gaya Street Beroperasi Semula Ahad Ini

KOTA KINABALU: Operasi Tamu Jalan Gaya (Gaya Street) akan dibuka semula bermula Ahad ini.

Perkara itu dimaklumkan oleh Mayor Bandaraya Kota Kinabalu, Noorliza Awang Alip menerusi laman rasmi Facebook Dewan Bandaraya Kota Kinabalu (DBKK).

Beliau turut meminta orang ramai yang mengunjungi Tamu Jalan Gaya itu agar mematuhi prosedur operasi standard (SOP) yang ditetapkan.

Langkah itu bagi mengelakkan berlakunya penularan jangkitan Covid-19 di daerah ini.


Mahkamah Bergerak Hanya Untuk Sabahan, Bukan Warga Asing

KOTA KINABALU: Jabatan Kehakiman Sabah menafikan dakwaan pihak tertentu yang mengaitkan Program Mahkamah Bergerak di seluruh negeri sebagai projek memberikan dokumen kepada warga asing.

Penasihat Program Mahkamah Bergerak Sabah, Hakim Datuk Mairin Idang @ Martin berkata, mahkamah tiada kuasa mengeluarkan apa-apa dokumen sebaliknya hanya memberi pengesahan kepada pemohon daftar lewat kelahiran untuk mendapatkan sijil kelahiran.

Tegas beliau, proses kelulusan juga tidak diberikan sewenang-wenangnya, sebaliknya mahkamah akan melakukan tapisan dan menemubual pemohon serta saksi yang dibawa bersama.

“Kami berada di situ hanya mendengar permohonan, hanya untuk sahkan sijil kelahiran yang telah lambat didaftarkan itu sahaja dan untuk tujuan itu kami perlu membuat tapisan oleh sebab itulah kami minta supaya saksi-saksi tertentu untuk sokong permohonan.

Kalau orang asing itu bukan warganegara, tidak menjadi satu pertimbangan yang kami harus dengar. Saksi ialah ketua kampung atau pun penduduk kampung yang kenal dengan pemohon yang tahu latar belakang bahawa bayi itu dilahirkan di kampung itu dan ibu bapanya adalah warga Malaysia tetapi masalah dia lambar mendaftar kelahiran,” katanya.

Martin yang juga Hakim Mahkamah Tinggi Kota Kinabalu berkata demikian kepada Borneo Today ketika ditemui dalam Pelancaran Program Mahkamah Bergerak Kawasan Bandar (Urban) Anjuran Mahkamah Kota Kinabalu Dengan Kerjasama Pejabat Daerah Penampang, Mahkamah Anak Negeri Penampang dan Pusat Khidmat Rakyat Parlimen Penampang.

Program tersebut dirasmikan Hakim Besar Sabah Sarawak Tan Sri David Wong Dak Wah. Yang turut hadir, Ahli Dewan Undangan Negeri (ADUN) Kepayan, Jannie Lasimbang dan ADUN Moyog Jennifer Lasimbang.

Martin berkata, Program Mahkamah Bergerak yang diwujudkan sejak 2006 adalah bertujuan untuk membantu rakyat Sabah terutama di kampung-kampung untuk mendaftarkan kelahiran anak-anak mereka.

Ini kerana katanya, banyak penduduk pedalaman tidak dapat keluar ke bandar untuk mendaftarkan kelahiran anak mereka dan tidak mengetahui anak yang baru dilahirkan perlu didaftarkan dalam tempoh 42 hari.

Sehubungan itu katanya, bagi mana-mana pemohon daftar lewat sijil kelahiran yang telah disenarai pendek, Mahkamah Bergerak akan mendegarnya dan mengeluarkan perintah untuk pemohon mendapatkan sijil lahir daripada Jabatan Pendaftaran Negara (JPN).

“Kami ke kampung-kampung dan mereka telah disenaraikan untuk didengar di kampung itu, akan diproses dalam masa sehari itu juga.

“Dia akan gunakan perintah yang kami keluarkan untuk berhubung dengan JPN yang juga ada di situ supaya sijil kelahiran disahkan dan dapat didaftarkan,” katanya.

Tambahnya, sejak 2006, sebanyak kira-kira 30,000 permohonan daftar lewat sijil kelahiran telah diproses.


Empat Daerah Di Sabah Kekal Catat Kes Tinggi Covid-19

KOTA KINABALU: Sabah kembali mencatatkan peningkatan kes positif Covid-19 dengan 237 kes dan empat kematian dilaporkan semalam (Sabtu).

Kumpulan empat serangkai iaitu Kota Kinabalu, Tuaran, Ranau dan Papar kekal mencatatkan kes positif tertinggi.

Jika dilihat sebanyak 41 kes dilaporkan di Kota Kinabalu, 23 kes di Tuaran dan Papar mencatatkan 19 kes.

Selain Papar, dua lagi daerah turut mencatatkan 19 kes positif iaitu Penampang dan Kota Belud.

Menteri Kerajaan Tempatan dan Perumahan, Datuk Seri Panglima Masidi Manjun berkata, setelah mencatatkan penurunan kes selama beberapa hari, kes hari ini kembali meningkat dengan tambahan 71 kes.

Beliau berkata, hari ini, lima daerah berada dalam zon kuning, empat daerah dalam zon jingga dan 18 daerah masih berada dalam zon merah iaitu daerah yang mencatatkan atas 41 kes aktif.

Daripada 237 kes itu, seramai 96.2 peratus atau 228 pesakit berada dalam kategori 1 dan 2 manakala, tiga pesakit dalam kategori 3, dua pesakit dalam kategori 4 dan seorang dalam kategori 5. Sementara itu, tiga kes masih dalam penilaian lanjut JKNS.

Tambahnya, daripada keseluruhan kes yang dilaporkan, sembilan pesakit adalah mereka yang sudah menerima dos penggalak dan 162 kes lagi individu yang sudah lengkap dua dos.

Sementara itu, individu yang belum layak divaksin membabitkan 49 pesakit, 16 orang pesakit yang belum menerima vaksin dan seorang sudah menerima satu dos vaksin.

Setakat ini, kumulatif kes di Sabah adalah sebanyak 238,357 kes dengan 229,833 kes sembuh direkodkan.

Pada masa ini, masih terdapat 804 pesakit masih mendapatkan rawatan di hospital dan Pusat Rawatan Berisiko Rendah (PKRC) Awam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih Separuh Jangkitan Baharu Di Sabah Kes Tertunggak – Masidi

KOTA KINABALU: Lebih separuh daripada 2,638 kes baharu Covid-19 yang dilaporkan di Sabah hari ini bukan berlaku dalam tempoh 24 jam lalu.

Menteri Kerajaan Tempatan dan Perumahan Sabah, Masidi Manjun berkata, , ia adalah kes tertunggak, dengan ada yang melebihi lima hari.

“Sebanyak 369 kes atau 14% adalah kes tertunggak melebihi lima hari, 378 kes (14.3%) melebihi empat hari dan 892 kes (33.8%) lewat didaftar melebihi dua hari,” katanya ketika dihubungi hari ini.

Masidi yang juga jurucakap negeri berkaitan Covid-19 berkata, daripada jumlah kes baharu itu, sebanyak 1,640 kes atau 62.2% dikesan hasil saringan kontak rapat.

Katanya, 611 kes atau 23.2% daripada saringan bergejala dan 139 kes atau 5.3% daripada kluster aktif.

“Daripada jumlah kes baharu itu juga, seramai 1,550 orang atau 58.8% pesakit dalam Kategori dua, 991 atau 37.6% Kategori satu, 12 orang dalam Kategori tiga, enam orang dalam Kategori empat dan tujuh orang dalam Kategori lima.” – FMT


17 Individu Terima Darjah Kebesaran, Pingat Daripada Tun Juhar Hari Ini

KOTA KINABALU, 3 Okt: Seramai 17 orang dikurniakan Darjah Kebesaran, Bintang dan Pingat Negeri Sabah oleh Yang Dipertua Negeri Tun Juhar Mahiruddin di Istana Negeri sempena Hari Jadi Rasminya Ke-67, di sini hari ini.

Mendahului senarai penerima Seri Panglima Darjah Kinabalu (SPDK) yang membawa gelaran Datuk Seri Panglima ialah Datuk Seri Jeffrey Kitingan yang juga Timbalan Ketua Menteri II Sabah merangkap Menteri Pertanian dan Perikanan Sabah.

Penerima pingat sama ialah Setiausaha Kerajaan Negeri Sabah Datuk Seri Safar Untong.

Dalam istiadat pengurniaan itu, Juhar turut menganugerahkan pingat kepada sembilan penerima Panglima Gemilang Darjah Kinabalu (PGDK) yang membawa gelaran Datuk antaranya Peguam Besar Negeri Sabah Brenndon Keith Soh, Pesuruhjaya Polis Sabah Datuk Hazani Ghazali dan Setiausaha Persekutuan Sabah Datuk Samsuni Mohd Nor.

Sementara itu, empat penerima bagi pingat Jaksa Pendamai (JP) ialah Ahli Dewan Undangan Negeri Kawang Datuk Ghulam Haidar Khan, Pengarah Jabatan Perkhidmatan Awam Negeri Datuk Datu Rosmadi Datu Sulai, Hakim Mahkamah Tinggi Kota Kinabalu Datuk Mairin Idang dan Setiausaha Agung Dewan Perniagaan Cina Sabah Tan Kok Jyh.

Istana Negeri Sabah menerusi kenyataan di sini semalam memaklumkan mereka adalah antara 679 penerima Darjah Kebesaran, Bintang dan Pingat Negeri Sabah sempena Hari Jadi Rasmi Ke-67 Yang di-Pertua Negeri Sabah.

Majlis itu turut dihadiri oleh isteri Tun Juhar, Toh Puan Norlidah R.M. Jasni, Ketua Menteri Sabah Datuk Hajiji Noor dan isteri Datin Juliah Salag, Timbalan-timbalan Ketua Menteri Sabah selain Jeffrey iaitu Datuk Seri Bung Moktar Radin dan Datuk Dr Joachim Gunsalam, Menteri Kewangan II Sabah Datuk Masidi Manjun dan Menteri Pembangunan Luar Bandar Sabah Datuk Jahid Jahim. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amaran Ribut Dujuan Berhampiran Perairan Sabah

KOTA KINABALU: Ribut tropika Dujuan dengan kelajuan angin maksimum 65 kilometer sejam, berada kira-kira 1,271 kilometer (km) ke timur laut Sandakan, Sabah, setakat 5 pagi tadi.

Jabatan Meteorologi Malaysia (MetMalaysia) dalam satu kenyataan berkata, kedudukan ribut itu pada waktu yang sama ialah di latitud 8.6 utara dan longitud 129.3 timur kira-kira 425 km ke timur laut Davao, Filipina.

Menurut kenyataan itu, ribut tropika itu bergerak dengan kelajuan 15km/j ke arah barat laut dan boleh menyebabkan angin kencang dan laut bergelora di kawasan perairan Laut China Selatan – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Diminta Pastikan Pulau Gaya Bebas Sampah – Mohd Shafie

KOTA KINABALU, 8 Dis: Penduduk Pulau Gaya, dekat sini, digesa supaya memastikan pulau itu sentiasa dalam keadaan bersih serta bebas daripada sampah sarap, dengan menampilkan sistem pengurusan sampah yang baik.

Ketua Menteri Sabah Datuk Seri Mohd Shafie Apdal berkata pengurusan sampah di pulau itu perlu dilaksanakan dengan baik bukan hanya untuk memastikan penduduk boleh hidup dalam keadaan selesa, tetapi juga demi menjamin kebersihan dan kesihatan mereka.

“Saya mahu penduduk kampung di sini membudayakan amalan membuang sampah di tong sampah yang disediakan dan bukannya membuang sampah di laut,” katanya ketika ditemui pemberita selepas merasmikan Majlis Penutupan Regatta Lami Lami 2019 di Kampung Kesuapan, Pulau Gaya, di sini, hari ini.

Regatta Lami Lami yang buat julung kalinya diadakan di pulau itu telah berlangsung selama tiga hari mulai Jumaat lepas.

Pulau Gaya dengan keluasan 1,456 hektar terletak kira-kira 10 minit perjalanan menaiki bot dari pusat bandar Kota Kinabalu, mempunyai enam kampung dengan kepadatan sekitar 15,000 penduduk.

Mohd Shafie seterusnya berkata beliau optimis dengan pengurusan sampah yang sistematik, selain memastikan Pulau Gaya sentiasa berada dalam keadaan bersih, ia pastinya mampu menarik kehadiran pelancong kerana pulau itu turut mempunyai pelbagai tempat indah dan unik untuk dikunjungi.

“Pulau Gaya mempunyai potensi baik untuk dibangunkan dan kerajaan negeri sememangnya ada perancangan untuk Pulau Gaya, termasuk membina kereta kabel dari Kota Kinabalu ke sini,” katanya.

Pada majlis itu, Mohd Shafie turut meluluskan peruntukan RM500,000 bagi membina dewan masyarakat di Pulau Gaya untuk kegunaan penduduk setempat.


Jangan Terpedaya Aplikasi Palsu Program i-Sinar KWSP

PUTRAJAYA: Kumpulan Wang Simpanan Pekerja (KWSP) meminta orang ramai tidak terpedaya dengan aplikasi palsu oleh pihak tidak bertanggungjawab untuk mengetahui mengenai pengeluaran akaun 1 menerusi program i-Sinar.

Menerusi perkongsian di laman Facebok rasmi KWSP, pihaknya memaklumkan tidak pernah melantik pihak ketiga untuk menguruskan pengeluaran wang caruman.

Katanya, buat masa ini tiada aplikasi yang dibangunkan oleh pihaknya untuk meminta maklumat ahli berkenaan pengeluaran caruman dalam akaun 1 KWSP mengenai permohonan i-Sinar.

“Muat turun serta daftar aplikasi i-Akaun KWSP dan lakukan semakan serta transaski secara dalam talian melalui aplikasi berkenaan sahaja.

“(Selain itu) sila rujuk info yang sahih melalui media sosial dan laman web rasmi KWSP,” katanya menerusi perkongsian di dalam Facebook.

Antara aplikasi palsu yang kini mula digunakan oleh orang ramai termasuk aplikasi MyFund dan tiga aplikasi yang menggunakan nama sama iaitu i-Sinar Online.

Semalam, Menteri Kewangan, Datuk Seri Tengku Zafrul Tengku Abdul Aziz mengumumkan Program i-Sinar KWSP kini diperluaskan kepada semua ahli yang menghadapi masalah kewangan.

Beliau berkata, seramai lapan juta pencarum KWSP layak untuk mengeluarkan wang mereka sehingga RM10,000. Had pengeluaran i-Sinar dinaikkan daripada RM6,000 kepada RM10,000 membabitkan peruntukan RM70 bilion. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sistem Utama Tangki Air Di Sepanggar Dicuri & Dirosakkan

KOTA KINABALU: Beberapa komponen sistem utama di tangki air K2 Sepanggar dilarikan penjenayah menyebabkan gangguan terhadap operasi harian Jabatan Air Negeri Sabah (JANS) di kawasan terbabit sehingga Likas.

Pengarah JANS Ir Amarjit Singh berkata, kejadian itu disedari kira-kira jam 3 petang kelmarin (Khamis) semasa juruteranya menjalankan pemeriksaan rutin di tangki air terbabit.

“Antara peralatan yang dicuri termasuklah komponan panel kawalan, transmeter, penerima data, skala sistem, injap altitude dan penutup lubang utama.

“Kesemua komponen sistem yang hilang menyebabkan gangguan kepada bacaan aliran air dan kita tidak dapat menerima serta menentukan kadar aliran yang tepat untuk agihan air ke rumah penduduk di Sepanggar sehingga ke Likas.

“Situasi ini boleh menggangu bekalan aliran air yang sepatutnya disalurkan dengan baik dan lancar ke rumah penduduk yang mencecah 40 hingga 50 ribu sebelum ini di sini,” katanya.

Menurutnya, ini bukanlah kali pertama kejadian seumpama berlaku dan pihaknya sudah merekodkan beberapa kejadian lain di sini.

“Sebelum ini kita pernah menerima kejadian di tangki air Flamingo dan Putera Jaya yang mana penjenayah melakukan perkara sama iaitu melarikan pam air serta kabel.

“Kes sama di Pulau Gaya apabila operasi  tidak dapat dijalankan berikutan set generator dicuri dan hanya rangka yang ditinggalkan,” katanya.

Tambahnya, kesemua kejadian termasuk di tangki air K2 menyebabkan kerugian sehingga mencecah RM1 juta.

“Apabila kita kehilangan komponen penting yang ditempatkan di tangki air ini maka keadaan ini akan menggangu operasi harian di JANS.

“Proses untuk membaik pulih kepada operasi seperti sedia kala akan mengambil masa yang lama berikutan komponen yang hilang sangat sukar diperolehi, tambahan pula ada yang perlu ditempah serta dibuat sendiri,” katanya.

Bercakap lanjut mengenai persoalan keselamatan berkenaan ketiadaan anggota atau pengawal keselamatan yang ditempatkan di setiap tangki air, Amarjit berkata pihak JANS kini menghadapi kekangan kekurangan anggota.

“Buat masa ini kita hanya mempunyai kurang seribu anggota dan perlu menyediakan 1,300 juta liter sehari kepada penduduk, setakat ini juga hanya dua anggota mengendalikan talian bebas JANS.

“Berkenaan dengan pemasangan kamera litar tertutup (CCTV) di setiap tangki air, kita sudah menghantar kertas kerja kepada Kementerian Pembangunan Infrastruktur Sabah dan kini menunggu untuk proses kelulusan dan tindakan lanjut,” katanya.

Oleh itu beliau menasihatkan orang awam atau pihak tidak bertanggungjawab agar menghentikan perbuatan vandalisma di tangki air JANS bagi mengelakkan gangguan kepada penyaluran bekalan air harian.


Mahkamah Sahkan Lelaki Tanpa Taraf Warganegara Dari Sabah Berhak Dapat Kerakyatan

PUTRAJAYA: Mahkamah Rayuan hari ini memutuskan seorang pekerja rencam berusia 27 tahun yang mempunyai bapa warganegara Malaysia dan ibunya dipercayai warganegara Indonesia adalah rakyat negara ini.

Hakim Che Mohd Ruzima Ghazali berkata, Wong Kueng Hui telah mengambil langkah yang munasabah untuk menentukan taraf kewarganegaraan ibunya dengan menyemak dengan Kedutaan Indonesia, namun pencarian itu tidak berhasil.

“Oleh kerana tiada bukti yang bertentangan, Mahkamah Tinggi tidak tersilap dalam fakta dan undang-undang bahawa Wong adalah seorang yang tidak mempunyai kerakyatan,” kata Ruzima, yang menolak rayuan kerajaan.

Hakim M Gunalan bersetuju bersama Ruzima manakala Azizah Nawawi tidak bersetuju.

Ruzima berkata, tidak ada keraguan bahawa Wong dilahirkan di Hospital Keningau di Sabah pada 2 Jan 1995 selepas ibu bapanya bersekedudukan.

“Perkahwinan mereka tidak didaftar. Sebagai anak tidak sah taraf, kerakyatannya harus mengikut ibu,” katanya.

Ruzima berkata, Mahkamah Tinggi mendapat tahu bahawa Wong telah mengambil pelbagai langkah untuk menentukan kerakyatan ibunya.

“Memandangkan kerakyatan ibu tidak diketahui, ini menjadikannya seorang yang tidak mempunyai kerakyatan,” katanya.

Mahkamah Tinggi pada 21 Okt 2019 mengisytiharkan bahawa Wong adalah rakyat Malaysia berdasarkan Jadual Kedua, Bahagian II di bawah Seksyen 1(e) Perlembagaan Persekutuan – iaitu peruntukan yang menyebut bahawa mereka yang lahir di Malaysia dan bukan warganegara mana-mana negara lain berhak mendapat kerakyatan Malaysia melalui kuat kuasa undang-undang.

Hakim Nordin Hassan turut memerintahkan Ketua Pengarah Jabatan Pendaftaran Negara (JPN) mengeluarkan sijil kewarganegaraan atau kad pengenalan kepada Wong.

Manakala Azizah yang tidak bersetuju berkata, ibu Wong meninggal dunia ketika dia berusia 17 tahun.

“Ini bukan mengenai dia tidak tahu negara asal ibunya. Malah, Wong telah membuat pertanyaan dengan Kedutaan Indonesia, tetapi tiada maklum balas positif,” katanya.

Katanya, Wong tahu bahawa ibunya berasal dari Indonesia dan oleh itu, tidak boleh mendakwa dirinya tiada kerakyatan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Baki KWSP Bawah RM10,000, Melayu Paling Ramai

KUALA LUMPUR:Kaum Melayu dan bumiputera adalah pencarum paling ramai mempunyai baki simpanan kurang daripada RM10,000 berbanding pencarum berbangsa lain.

Mendedahkan kepada Mingguan Malaysia, Ketua Pegawai Strategi Kumpulan Wang Simpanan Pekerja (KWSP), Nurhisham Hussein berkata, nisbah pencarum Melayu mewakili 74 peratus daripada 5.9 juta pencarum yang baki simpanan kurang RM10,000.

Menurut beliau, bagi penca-rum KWSP berbangsa Cina, sebanyak 13 peratus memiliki baki simpanan kurang RM10,000, manakala pencarum India pula sebanyak tujuh peratus.

Daripada angka tersebut, beliau menjelaskan secara keseluruhan, 46 peratus daripada ahli KWSP, iaitu seramai 5.9 juta pencarum memiliki baki simpanan kurang RM10,000 setakat 30 September lalu.

“Ini menunjukkan simpanan persaraan ahli tidak cukup sekiranya mereka tiada simpanan atau sumber pendapatan lain, majoriti ahli berkenaan tidak mampu membiayai sara hidup pada usia tua.

“Berbanding dengan situasi 20-30 tahun dahulu, profil keluarga pada masa kini juga menunjukkan saiz yang kecil dengan bilangan anak yang tidak ramai. Bagi keluarga yang mempunyai anak yang tidak ramai, beban untuk menjaga ibu bapa mereka pada usia tua akan bertambah,” katanya kepada Mingguan Malaysia.

Menjelaskan lanjut, Nurhisham berkata, senario membimbangkan itu dikhuatiri menjejaskan kemampuan fiskal kerajaan pada masa akan datang, susulan terpaksa membiayai program-program bantuan kepada warga emas kerana Malaysia semakin menghampiri status negara tua menjelang 2030.

“Ini kerana kerajaan perlu membiayai bilangan warga emas yang lebih ramai dan hidup pula lebih panjang, apabila peratusan rakyat yang berumur 60 tahun dan ke atas dijangkakan berjumlah 15 peratus daripada keseluruhan penduduk ketika itu,” katanya.

Katanya, sejak KWSP memperkenalkan program-program pengeluaran wang caruman bagi membantu pencarum yang terjejas akibat pandemik, sejumlah RM101.01 bilion telah dikeluarkan, termasuk bagi program i-Lestari, i-Sinar dan i-Citra.

Justeru, katanya, susulan caruman lebih rendah bagi 2020, KWSP telah menyesuaikan diri dengan keperluan semasa bagi memastikan pelaburannya dapat memberikan pulangan mampan jangka panjang dalam keadaan norma baharu.

“Tindak balas pantas KWSP dalam mengadaptasi strategi dan proses pelaburan telah berjaya memastikannya mampu mencapai prestasi yang optimum. Pada tahun 2020, KWSP telah mencatatkan pendapatan pelaburan kasar tertinggi iaitu sebanyak RM60.98 billion.

“Untuk separuh tahun pertama berakhir 30 Jun 2021 pula, KWSP telah mencatat jumlah pendapatan pelaburan sebanyak RM34.05 bilion, iaitu peningkatan sebanyak RM6.79 bilion atau 25 peratus, berbanding RM27.26 billion bagi tempoh yang sama pada 2020,” katanya.

Dalam pada itu, beliau berkata, meskipun rata-rata individu yang mengeluarkan wang simpanan daripada akaun KWSP menggunakannya untuk tujuan memenuhi keperluan asas seperti membayar hutang, membiayai pendidikan dan sebagainya, namun terdapat segelintir yang mengaku mengeluarkan wang simpanan untuk membeli barangan mewah.

“Antara faktor yang mendorong ahli membuat pengeluaran adalah kerana keperluan sama ada untuk membiayai pendidikan, perumahan, kesihatan dan sebagainya. Daripada jumlah keseluruhan yang membuat pengeluaran, enam peratus menggunakannya sebagai dana kecemasan, dua peratus untuk modal perniagaan, sementara satu peratus untuk pembelian barangan mewah,” katanya.

Justeru, susulan pandemik yang menjejaskan ekonomi dan sektor pekerjaan negara, Nurhisham menasihatkan orang ramai meningkatkan pengetahuan dalam aspek kewangan khususnya bagi merancang perbelanjaan dan simpanan.

“KWSP menyediakan pelbagai saluran untuk ahli menambah simpanan persaraan mereka. Selain caruman berkanun KWSP ke atas upah yang wajib dicarumkan oleh pekerja dan majikan, KWSP juga telah memperkenalkan program-program caruman sukarela yang terbuka kepada pekerja sektor formal, pekerja sektor tidak formal termasuk pekerja gig dan orang bekerja sendiri dan ahli KWSP yang tidak bekerja seperti pelajar dan suri rumah,” katanya. – MINGGUAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


25 tong gas tak sempat diseludup ke Filipina

SEMPORNA: Pasukan Polis Marin (PPM) mematahkan cubaan seorang lelaki menyeludup keluar 25 tong gas cecair petroleum (LPG) di kawasan perairan Sum- Sum dekat sini, petang semalam.

Lelaki tempatan berumur 25 tahun itu yang menggunakan sebuah bot pam dikesan dalam keadaan mencurigakan di kawasan perairan berkenaan, kira-kira jam 12.50 tengah hari.

Komander Pasukan Polis Marin (PPM) Wilayah 4 Sabah,Asisten Komisioner Mohamad Pajeri Ali, berkata pemeriksaan mendapati bot itu membawa 25 unit tong gas LPG jenama Petronas, disyaki cuba diseludup keluar ke Filipina.

Beliau berkata, siasatan awal mendapati suspek gagal menunjukkan sebarang dokumen sah atau surat kebenaran Kementerian Perdagangan Dalam Negeri dan Hal Ehwal Pengguna (KPDNHEP) untuk membawa keluar barangan kawalan.

“Suspek ditahan, manakala rampasan dibawa ke pangkalan PPM Semporna untuk tindakan lanjut.

“Nilai rampasan dianggarkan RM15,550 dan kes disiasat mengikut Akta Kawalan Bekalan 1961,” katanya.


Covid-19: Angka Kematian Kini Lepasi 2,000

Beijing, 19 Feb – Angka kematian akibat koronavirus COVID-19 di sini melepasi 2,000 hari ini selepas 136 lagi kematian dicatatkan, menjadikan kes jangkitan di China 74,185.

Sebanyak 2,007 kematian dilaporkan di seluruh dunia, kebanyakan daripadanya berlaku di wilayah Hubei, pusat penularan wabak sejak Disember lalu.

Selasa lalu, pengarah hospital di Wuhan menjadi staf kesihatan ketujuh yang menjadi korban COVID-19.

Walaubagaimanapun, jumlah kes baru di China semakin berkurang setiap hari, lapor Channel News Asia.

BREAKING: Coronavirus death toll rises past 2000

Dalam laporan harian tempatan, Suruhanjaya Kesihatan China merekodkan 1,749 kes terbaru, jumlah terendah kes sepanjang tempoh 24 jam dalam bulan ini.

Menurut pegawai kesihatan China, jumlah kes baru yang semakin berkurangan setiap hari menunjukkan wabak berjaya dikawal.


Segerakan Pelaksanaan Undi 18 Tahun – Salleh

KOTA KINABALU: Kelayakan mengundi pada usia 18 tahun perlu segera dilaksanakan untuk memberi nafas baharu kepada arena politik dan menyuburkan lagi sistem demokrasi negara.

Pengarah Pilihan Raya Barisan Nasional (BN) Sabah, Datuk Seri Dr Salleh Said Keruak, berkata persoalan mengenai kematangan politik tidak timbul kerana golongan muda kini banyak terdedah dengan perkembangan semasa, sekali gus bersedia terbabit dalam menentukan hala tuju negara.

“Dalam zaman digital kini, maklumat boleh diakses melalui pelbagai medium dengan pantas.

“Perolehan maklumat ini akan membantu mereka untuk membuat keputusan berhubung kepada siapa sokongan atau undi patut diberikan.

“Dari sudut psikologi pula, usia 18 tahun adalah fasa terakhir sebelum transisi ke alam dewasa. Pada usia sebegini, mereka cenderung membuat keputusan kritikal, di samping berfikiran lebih jauh, terutama dalam isu serius seperti agama, bangsa dan negara,” katanya dalam satu kenyataan, di sini.

Ahli Dewan Undangan Negeri (ADUN) Usukan itu berkata, langkah itu juga membolehkan orang muda melihat hak mereka mengundi diiktiraf dari awal, sekali gus mampu menarik minat golongan berkenaan untuk terbabit dalam politik.

Melalui politik, beliau berkata, golongan muda berpeluang belajar melaksanakan tanggungjawab dengan amanah, selain menyerlahkan lagi ciri kepemimpinan mereka.

Katanya, beliau turut melihat kelayakan mengundi pada usia 18 tahun akan mengubah norma kehidupan remaja kini, termasuk mengambil berat soal politik, peka kepada isu semasa dan memiliki jati diri yang kukuh.

Beliau turut memberi contoh negara lain seperti Indonesia yang menetapkan usia 17 tahun untuk layak mengundi, manakala Argentina, Austria dan Brazil pula 16 tahun.

Malah, Salleh berkata, pelaksanaan itu bakal menyaksikan pertambahan sebanyak 20 peratus atau kira-kira 3.7 juta pengundi baharu pada Pilihan Raya Umum (PRU) akan datang.

“Angka ini jelas menunjukkan peranan besar golongan muda dalam sistem demokrasi berikutan mereka dilihat boleh menjadi antara ‘king maker’ dalam menentukan mandat mentadbir negara,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Fasa peralihan monsun bermula Selasa ini

KUALA LUMPUR: Malaysia dijangka memasuki fasa peralihan monsun mulai Selasa ini, yang lazimnya akan berlaku ribut petir berserta hujan lebat dan angin kencang.

Jabatan Meteorologi Malaysia dalam kenyataan hari ini, berkata keadaan cuaca itu juga berpotensi menyebabkan banjir kilat serta kerosakan struktur yang tidak kukuh.

“Semasa fasa peralihan monsun, keadaan cuaca itu biasanya berlaku pada waktu petang dan awal malam di kebanyakan kawasan negeri di pantai barat dan pedalaman Semenanjung, pantai barat Sabah serta kawasan barat dan tengah Sarawak,” kata kenyataan itu.

Menurut kenyataan itu, fasa peralihan monsun itu dijangka berterusan hingga pertengahan Mei.

“Permulaan fasa peralihan monsun itu menandakan berakhirnya Monsun Timur Laut yang bermula sejak 27 Oktober lalu.

“Dalam tempoh ini, kawasan serantau negara menerima tiupan angin dari pelbagai hala dengan kelajuan yang lemah iaitu sesuai untuk pembentukan awan ribut petir,” kata kenyataan itu.

Orang ramai dinasihatkan lebih berwaspada ketika tempoh fasa peralihan monsun serta sentiasa peka dengan ramalan dan amaran cuaca yang dikeluarkan oleh jabatan itu menerusi laman web, aplikasi myCuaca dan media sosial. – BERNAMA


Tular Majlis Tahlil Di Rumah Penganut Kristian, Rupanya Ini Penjelasan Sebenar

Baru-baru ini, tular di media sosial sebuah gambar memaparkan sekumpulan lelaki berbaju melayu dan berkopiah sedang berkumpul di dalam sebuah rumah yang berlatar belakang simbolik kepada agama Kristian.

Tidak dapat dipastikan tujuannya, tetapi ada netizen yang mendakwa kumpulan lelaki tersebut sedang melakukan majlis tahil di rumah berkenaan. Perkata tersebut nyata telah menimbulkan rasa kurang senang segelintir netizen yang mempersoalkan tindakan tersebut.

Tampil memberi penjelasan, terdapat beberapa individu yang mendakwa bahawa pemilik rumah berkenaan adalah ibu bapa kepada anak-anak yang telah memeluk agama Islam. Sekumpulan lelaki tersebut pula didakwa sedang melakukan majlis tahlil bagi salah seorang anak mereka yang baru sahaja meninggal dunia.

Anak kandung baru meninggal di Terengganu

Malah, menurut beberapa individu situasi sebegitu sudah menjadi kebiasaan di Borneo. Perbezaan kaum dan agama tidak menjadi titik penghalang bagi mereka untuk bersatu dan hidup dalam aman damai.

Rata-rata netizen turut berpendapat bahawa isu tersebut tidak perlu ditimbulkan kerana ia merupakan perkara biasa bagi masyarakat di sana.

Saya duduk di Sabah 25 tahun, berbeza agama bukan penghalang keharmonian

Tak pelik pun bila anak Islam, mak ayah bukan Islam

Tak pernah merantau negeri orang ke?

Masjid, gereja dan rumah ibadat lain sebelah menyebelah, tak pernah ada isu

Namun, sehingga kini tidak dapat dipastikan kesahihan perkara berkenaan.


Bicara Pengurus Ladang Gagal Serah Gading Gajah Pada 23 Mac 2020

TAWAU, 11 Dis: Perbicaraan kes seorang pengurus ladang di Kalabakan atas tuduhan gagal menyerahkan dua gading gajah Borneo yang dilindungi kepada pegawai Jabatan Hidupan Liar akan bermula 23 Mac tahun hadapan di Mahkamah Sesyen di sini.

Hakim Awang Kerisnada Awang Mahmud menetapkan tarikh itu pada prosiding sebutan semula kes Jaifol Liun, 52, hari ini.

Awang Kerisnada memutuskan perbicaraan berlangsung selama tiga hari bermula 23-25 Mac dan membenarkan kes itu dibicarakan bersama kes tiga lagi lelaki iaitu Paranchoi Nordin, 59, Abdullah Simin, 68, dan Martin Alok, 44, yang didakwa memiliki atau bersubahat memiliki dua gading gajah Borneo itu.

Mahkamah turut menetapkan 16 April sebagai tarikh keputusan pada akhir kes pendakwaan dan melanjutkan ikan jamin terhadap Jaifol yang diwakili peguam Goldam Hamid.

Terdahulu, Timbalan Pendakwa Raya Mohamed Ali Imran memaklumkan sembilan saksi pendakwaan akan dipanggil memberi keterangan sepanjang perbicaraan itu.

Mohamed Ali turut memohon kes Jaifol dibicarakan bersama dengan kes tiga lagi lelaki itu atas alasan ia membabitkan saksi dan eksibit yang sama dengan kes Jaifol.

Pada 13 Nov lepas, Jaifol, mengaku tidak bersalah di Mahkamah Sesyen di sini atas tuduhan dengan niat gagal menyerahkan hasil haiwan dilindungi iaitu dua gading gajah dari jenis Gajah Borneo kepada pegawai diberi kuasa atau Jabatan Hidupan Liar Sabah.

Dia didakwa melakukan kesalahan itu di Rumah Pengurus Ladang Kampung Felda Umas, Kalabakan pada 9.00 pagi, 2 Okt lepas,?????? mengikut Seksyen 40 Enakmen Pemeliharaan Hidupan Liar 1997 dan boleh dihukum di bawah Seksyen 40(3) enakmen yang sama yang memperuntukkan hukuman penjara tidak melebihi dua tahun atau denda maksimum sehingga RM50,000, jika sabit kesalahan.

Jaifol antara enam suspek yang ditahan polis pada 2 Okt lepas dalam Ops Khazanah, selepas seekor gajah ditemui mati dengan kesan tembakan pada 25 Sept oleh sekumpulan pemancing di Sungai Udin, Dumpas, Kalabakan.

Paranchoi, Abdullah dan Martin pula mengaku tidak bersalah atas pertuduhan dengan niat memiliki atau bersubahat memiliki dua gading gajah Borneo, spesies haiwan yang dilindungi sepenuhnya mengikut Bahagian 1, Jadual 1, Nombor 11 Enakmen Pemeliharaan Hidupan Liar 1997, tanpa kebenaran bertulis daripada menteri yang bertindak atas nasihat pengarah.


Isu Manipulasi Harga Pakej Pelancongan Di Semporna Disiasat – Jafry

SEMPORNA : Pasukan penguat kuasa Kementerian Pelancongan, Seni dan Budaya Sabah akan menjalankan siasatan berhubung aduan isu manipulasi harga pakej pelancongan di Semporna melibatkan ejen pelancongan tidak berdaftar.

Memandang serius mengenai perkara itu, Menterinya Datuk Jafry Ariffin berkata tindakan segera perlu diambil bagi mengelak sebarang masalah besar kepada industri pelancongan di Semporna pada masa depan.

“Hal ini ekoran laporan dibuat oleh Persatuan Penyelam Profesional Semporna (SPDA) baru-baru ini yang melaporkan banyak ejen pelancongan tidak berdaftar telah menurunkan harga hingga separuh daripada sepatutnya dan menyebabkan kerugian kepada pengusaha berdaftar.

“Namun, isu ini bukan semata-mata membawa kerugian kepada pengusaha berdaftar tetapi juga melibatkan isu keselamatan pelancong itu sendiri, dikhuatiri ejen tidak berdaftar ini tidak mempunyai kemahiran khususnya cara menyelamat sekiranya berlaku kecemasan,” katanya dalam kenyataan hari ini.

Dalam pada itu, Jafry mengingatkan semua pengusaha pelancongan berdaftar supaya tidak mengambil kesempatan menaikkan harga pakej pelancongan di Semporna memandangkan sektor itu baharu berkembang semula.

Pengerusi SPDA Suzimin Edris sebelum ini dilaporkan berkata banyak pengusaha pelancongan di Semporna menawarkan pakej pelancongan murah, bagaimanapun beliau mendakwa pakej itu diberikan pengusaha pelancongan tidak berdaftar dan merekrut pekerja tidak berpengalaman dan tidak berkemahiran  memberi rawatan kecemasan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Teruskan Momentum Pembangunan Sabah Biarpun Berdepan Cabaran COVID-19 – Tun Juhar

KOTA KINABALU, 12 Nov : Kerajaan Negeri Sabah akan meneruskan momentum pembangunan negeri bagi menambah baik kualiti hidup rakyat biarpun kini berdepan pelbagai cabaran yang dibawa pandemik COVID-19, kata Yang Dipertua Negeri Sabah Tun Juhar Mahiruddin.

Beliau berkata bagi merealisasikan perkara itu, kerajaan negeri fokus untuk melaksanakan pelbagai program dan inisiatif meliputi pelbagai sektor di samping memperkasakan pembangunan infrastruktur dan utiliti di luar bandar.

Bagi meneruskan momentum itu juga pentadbiran kerajaan, perniagaan dan perdagangan perlu terus berjalan lancar bagi memastikan sektor ekonomi negeri kekal berfungsi walaupun Sabah kini berdepan ancaman COVID-19, kata beliau.

“Kerajaan negeri juga komited untuk memberi perhatian terhadap sektor kesihatan, meningkatkan kualiti pendidikan dan modal insan, menambah baik kemudahan teknologi maklumat dan komunikasi serta menyediakan lebih banyak perumahan mampu milik.

“Selain itu, kerajaan negeri juga komited mengurangkan kemiskinan, menambah peluang pekerjaan dan mempertingkatkan tahap keselamatan negeri bagi memberi kualiti kehidupan lebih baik kepada rakyat,” katanya ketika berucap pada pembukaan Persidangan Dewan Undangan Negeri (DUN) Sabah Ke-16 di sini hari ini.

Juhar berkata bagi membangunkan semula negeri terutama sektor ekonomi yang terjejas teruk akibat COVID-19 dan meningkatkan kesejahteraan hidup rakyat, kerajaan negeri juga berusaha membangunkan projek berimpak tinggi meliputi pelbagai sektor.

Sehubungan itu, katanya projek berimpak tinggi seperti Lebuhraya Pan Borneo, menaik taraf Pelabuhan Kontena Teluk Sepanggar, projek kuasa hidro Ulu Padas dan Jalan Kalabakan/Serudong-Semanggaris akan terus dilaksanakan.

“Kerajaan Negeri akan terus memberikan keutamaan kepada pembangunan infrastruktur dan utiliti di luar bandar. Ini termasuk menambah baik liputan jalan raya, bekalan air bersih terawat, pengangkutan awam, sistem pembentungan, bekalan elektrik serta kemudahan pelabuhan and logistik lain,” katanya.

Beliau berkata sektor pelancongan yang terjejas teruk akibat COVID-19 juga perlu dikembalikan momentum pembangunannya dengan merangka pelan dan program pemulihan yang holistik untuk dilaksanakan sebaik Sabah bebas daripada COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bom Lama Masih Aktif Ditemui Kolombong

KOTA KINABALU: Sebutir bom lama yang dipercayai masih aktif ditemui di penduduk Kampung Mengkadang, Kolombong, di sini.

Penduduk kampung kemudiannya memaklumkan polis berhubung penemuan bom itu kira-kira 10.30 pagi tadi.

Ketua Polis Daerah Kota Kinabalu, Habibi Majinji berkata, sejurus menerima maklumat itu, sepasukan anggota Unit Pemusnah Bom dari Ibu Pejabat Polis Kontinjen Sabah bergegas ke lokasi kejadian bagi menjalankan siasatan.

“Bom lama jenis UXO dengan berat hampir 25kg itu kemudian dibawa ke Lapang Sasar PDRM, Lok Kawi untuk pelupusan.

“Proses pemusnahan bom dijalankan dengan jayanya tanpa sebarang kehilangan nyawa dan kerosakan harta benda,” katanya ketika dihubungi.

Beliau menasihatkan orang ramai yang menemui sebarang objek mencurigakan atau dipercayai bom supaya segera memaklumkan balai polis berhampiran.

“Orang ramai juga dinasihatkan tidak mengusik, mengalih atau menggerakkan objek berkenaan bagi mengelakkan perkara tidak diingini berlaku.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Desas-Desus Lebih Banyak Keluar Parti Selepas Wakil Rakyat Berpaling Daripada WARISAN

KOTA KINABALU: Spekulasi semakin membara bahawa terdapat kemungkinan lebih banyak akan keluar daripada Warisan selepas salah seorang ADUN parti itu beralih arah kepada kerajaan Gabungan Rakyat Sabah (GRS) semalam.

Sumber parti berkata, terdapat khabar angin ada lagi yang sedang mempertimbangkan untuk mengikut jejak langkah ADUN Sebatik, Hassan A Gani Pg Amir, yang mengisytiharkan dirinya wakil rakyat bebas yang menyokong GRS.

Seorang sumber berkata, tindakan Hassan mengejutkan Warisan kerana beliau bukan antara mereka yang dikhabarkan akan berpaling tadah.

“Apa sahaja mungkin terjadi sekarang selepas dia keluar parti tapi kita akan tengok apa yang akan berlaku kerana masih banyak yang setia pada presiden parti, Shafie Apdal,” kata sumber yang minta identitinya dirahsiakan.

Sumber itu juga berkata, waktu pembelotan itu ganjil kerana tidak ada petanda mana-mana ADUN mahu berhijrah, memandangkan keadaan politik semasa yang tidak menentu.

“Siapa tahu, mungkin ini adalah petanda hal yang akan datang dengan spekulasi mengenai pilihan raya umum kilat tidak lama lagi,” kata sumber itu.

Penganalisis politik Tony Paridi Bagang berkata, melihat kepada kecenderungan melompat parti di Sabah sebelum ini, terdapat bukti untuk percaya lebih banyak wakil rakyat akan beralih arah.

“Alasan yang sama diberikan, seperti ingin sejajar dengan kerajaan semasa, hilangnya kepercayaan pada parti, dan ingin mengutamakan pembangunan bagi penduduk mereka.

“Apa pun alasannya, ini menunjukkan penyesuaian semula politik akan terus berlaku selagi undang-undang anti-lompat (parti) tidak dikuatkuasakan,” katanya kepada FMT.

Menurut Bernama, Hassan memutuskan untuk meninggalkan Warisan kerana parti itu lebih fokus kepada berpolitik, bukannya kesejahteraan rakyat. Dia juga menyatakan sokongannya pada Perdana Menteri Muhyiddin Yassin.

Hassan sedih kerana Warisan mengutamakan politik berbanding kebajikan rakyat yang sedang bergelut mengharungi wabak Covid-19.

Keputusannya untuk berpihak kepada GRS bermaksud gabungan itu, yang terdiri daripada Perikatan Nasional (PN), Barisan Nasional (BN), dan PBS, kini mendapat sokongan 48 daripada 79 ADUN.

Dalam pilihan raya Sabah tahun lalu. Hassan mengalahkan pesaing terdekatnya Muis Picho dari PN dalam persaingan tujuh hala untuk kerusi Sebatik, dengan majoriti 522 setelah memperoleh 2,665 undi.

Sementara itu, Timbalan Pengerusi GRS, Bung Moktar Radin, dan ketua penerangan Joniston Bangkuai tidak terkejut dengan keputusan Hassan.

Bung, yang juga pengerusi BN dan Umno Sabah, dan Bangkuai, setiausaha agung PBS, bagaimanapun tidak sedari akan berlaku lebih banyak penghijrahan.

Bung ada mendengar “desas-desus” Hassan sedang memikirkan untuk menyertai gabungan itu selepas pilihan raya negeri.

“Tetapi kami tidak menghubungi dia. Saya percaya keputusannya untuk meninggalkan Warisan bukan disebabkan permintaan sesiapa, tetapi kerana dia hilang keyakinan terhadap perjuangan parti.

“Saya menyambut baik keputusannya untuk menyokong GRS. Umno Sabah juga sentiasa terbuka kepada mana-mana ADUN, Ahli Parlimen, atau sesiapa sahaja untuk menyertai parti kami,” kata beliau.

Bangkuai berkata, Hassan “mungkin telah melihat sesuatu yang dia suka” mengenai pentadbiran GRS yang mendorongnya meninggalkan Warisan.

ADUN Kiulu itu berkata, para ADUN pembangkang memuji Ketua Menteri Hajiji Noor kerana memberikan peruntukan khas berjumlah RM100,000 khas untuk setiap 31 anggota pembangkang untuk membantu konstituen mereka mengharungi wabak.

“Saya tidak tahu menahu dia akan melompat (parti) tetapi itu tidak benar-benar mengejutkan saya.

“Kita sekarang memiliki kerajaan yang ingin berlaku adil terhadap semua orang. Sebilangan besar tokoh pembangkang mengucapkan ‘terima kasih’ kepada CM (untuk peruntukan khas)…mungkin itu mendorongnya untuk memikirkan kembali penyesuaian politiknya,” kata beliau.

Bangkuai tidak tahu sama ada lebih banyak ADUN pembangkang akan menyokong GRS tetapi tiada masalah mengalu-alukan “rakan-rakan baharu” ke gabungan tersebut.

“Kenapa tidak? Mungkin lebih baik untuk kita semua bersatu dan memastikan kita mempunyai kerajaan yang kuat untuk membawa perubahan demi kemajuan Sabah,” kata beliau. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Karam Di Semporna : Dua Mangsa Terakhir Ditemukan Terapung

SEMPORNA,  16 April : Dua mangsa terakhir yang hilang dalam kejadian bot karam pada Khamis lepas (14 April), ditemukan terapung berhampiran lokasi kejadian di perairan Kampung Tandoan, Pulau Timbun Mata pagi ini.

Ini menjadikan keseluruhan tujuh daripada 21 penumpang bot itu maut dalam kejadian tersebut.

Pengarah Agensi Penguatkuasaan Maritim Malaysia (APMM)  Zon Maritim Semporna Komander Maritim Semporna Norrimi Hassan berkata mangsa Noranis Harimalam, 14,  serta Aiman, 7, ditemukan penduduk kampung pada 7.50 pagi.

“Kedua-dua mangsa ditemukan serentak oleh penduduk kampung,” katanya ketika dihubungi pemberita di sini hari ini.

Norrimi berkata kedua-dua mayat dihantar ke Hospital Semporna untuk tindakan lanjut.

Semalam Ketua Polis Daerah Semporna Supt Mohd Farhan Lee Abdullah dilaporkan berkata lima individu maut, manakala dua hilang dan 14 individu lagi selamat selepas bot dinaiki mereka karam di  perairan Kampung Tandoan,  Pulau Timbun Mata dekat sini.

Mohd Farhan berkata juragan bot itu berusia 64 tahun ditahan semalam bagi membantu siasatan kejadian itu, di bawah Seksyen 304A Kanun Keseksaan iaitu kerana menyebabkan kematian dengan cuai. – BERNAMA


Perintah Berkurung Di ESSZone Dilanjut Hingga 2 September

KOTA KINABALU, 17 Ogos: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir pada 6 petang esok dilanjutkan sehingga 2 Sept ini, kata Pesuruhjaya Polis Sabah Datuk Zaini Jass.

Katanya, perintah berkurung yang diisytiharkan dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Menurutnya, perintah berkurung itu dilanjutkan bagi memastikan kawasan perairan berkenaan tidak diceroboh oleh pengganas yang mengancam keselamatan penyelidik antarabangsa yang menjalankan penyelidikan dan pelancong asing di pulau-pulau peranginan.

“Maklumat mendedahkan, kumpulan yang menjalankan kegiatan menculik untuk wang tebusan (KFR) dari selatan Filipina termasuk Kumpulan Abu Sayyaf masih cuba menceroboh untuk melakukan penculikan dan lain-lain jenayah rentas sempadan,” katanya dalam satu kenyataan di sini, hari ini.

Dalam pada itu, Zaini berkata perintah itu sekali gus bagi memudahkan penguatkuasaan serta pemantauan terhadap pergerakan bot selain menimbulkan rasa selamat dan yakin kepada pengusaha chalet selain nelayan dengan kehadiran kapal anggota keselamatan di sekitar kawasan terlibat.

Susulan itu, katanya komuniti di kawasan terlibat diminta berada di dalam rumah dan tidak dibenarkan memasuki kawasan perairan terbabit antara tempoh ditetapkan.

Zaini berkata, kuasa turut diberikan terhadap Ketua Polis Daerah di kawasan Perintah Berkurung bagi mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perairan berkenaan.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Dua Kampung Di Sabah, Satu Di Sarawak

KUALA LUMPUR: Perintah Kawalan Pergerakan Diperketatkan (PKPD) dilaksanakan di Kampung Sinsingon dan Kampung Lotong, Nabawan, Sabah serta Penempatan Sentosa Timur Fasa 2, Sibu, Sarawak selama 14 hari bermula esok.

Menteri Kanan (Keselamatan), Datuk Seri Ismail Sabri Yaakob, berkata Kementerian Kesihatan (KKM) mengesahkan berlaku peningkatan kes COVID-19 secara mendadak dengan kadar kebolehjangkitan tinggi di lokaliti berkenaan.

“PKPD itu dilaksanakan untuk memudahkan pihak KKM melaksanakan saringan secara bersasar ke atas semua penduduk serta mengawal penularan jangkitan dalam komuniti,” katanya dalam kenyataan, hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tikam Rakan Hingga Mati Disyaki Angkara Mabuk

KINABATANGAN: Seorang buruh ladang yang dipercayai mabuk bertindak menikam rakan sekerjanya hingga mati dalam kejadian di rumah pekerja, Ladang Menanggol Global, di sini, semalam.

Dalam kejadian kira-kira jam 2 petang itu, mangsa lelaki berusia 30-an bersama rakannya meminum minuman keras sebelum berlaku pergaduhan antara mereka.

Suspek kemudian menikam mangsa beberapa kali dibahagian dada dengan menggunakan sebilah pisau. Mangsa parah kemudian melarikan diri dan menjerit meminta tolong sambil dikejar oleh suspek.

Beberapa pekerja ladang yang mendengar jeritan itu kemudian membantu mangsa manakala suspek berjaya ditangkap.

Bagaimanapun mangsa disahkan meninggal dunia. Susulan itu, pengurusan ladang kemudian menghubungi polis sebelum suspek ditahan.

Ketua Jabatan Siasatan Jenayah (JSJ) Sabah, Senior Asisten Komisioner Jauteh Dikun ketika dihubungi mengesahkan menerima laporan berkenaan kejadian itu dan suspek lelaki berusia 31 tahun ditahan untuk siasatan lanjut.

“Siasatan masih dijalankan dan kes disiasat mengikut Seksyen 302 Kanun Keseksaan kerana membunuh,” katanya.


Lelaki Ditemui Tergangtung Pada Kipas Siling

KOTA KINABALU: Seorang lelaki ditemui mati dalam keadaan tergantung pada kipas siling di dalam bilik rumahnya di Taman Sepanggar, di sini semalam.

Mangsa berusia 24 tahun ditemui oleh ahli keluarganya pada jam 6.02 petang lalu menghubungi pihak polis.

Ketua Polis Daerah Kota Kinabalu, Asisten Komisioner Habibi Majinji berkata ahli keluarga yang menemui mangsa tergantung di dalam bilik bertindak memotong tali yang terikat pada leher mangsa serta membaringkannya di atas katil.

“Mangsa menggantungkan dirinya menggunakan seutas tali yang diikat pada kipas siling. Pemeriksaan oleh pegawai perubatan mengesahkan mangsa sudah meninggal dunia.

“Menurut keluarganya, sejak kebelakangan ini mangsa mengalami kemurungan serta tekanan perasaan,” katanya ketika dihubungi, hari ini.

Habibi berkata siasatan di lokasi kejadian tidak menemui sebarang unsur perbuatan jenayah dan tiada kesan kecederaan pada badan mangsa.

“Mayat mangsa kemudian di hantar ke Hospital Queen Elizabeth I (HQE I) untuk bedah siasat.

“Kes diklasifikasikan sebagai mati mengejut (SDR),” katanya. -SabahNewsToday.


PKPB: Agong Titah Batalkan Acara Sambutan Ulang Tahun Hari Keputeraan Rasmi Baginda

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar semua acara sempena Sambutan Ulang Tahun Hari Keputeraan Rasmi Baginda dibatalkan.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata Seri Paduka Baginda bertitah demikian susulan pelaksanaan Perintah Kawalan Pergerakan Bersyarat (PKPB) dalam usaha penularan mengekang COVID-19.

“Sebaliknya baginda mengajak rakyat untuk bersama berdoa agar Malaysia terus dilindungi dan dirahmati agar wabak ini dapat diakhiri dengan segera,” katanya dalam satu kenyataan pada Sabtu.

Dalam pada itu, Ahmad Fadil berkata Al Sultan Abdullah turut menzahirkan setinggi penghargaan kepada petugas barisan hadapan di atas pengorbanan dan komitmen yang dicurahkan mereka dalam usaha memutuskan rantaian COVID-19.

“Rakyat diseru agar terus bersabar dan berdisiplin dengan tatacara serta amalan kebiasaan baharu dan mematuhi semua perintah yang dikeluarkan oleh kerajaan.

“Disiplin rakyat ialah kunci utama yang akan menentukan kemenangan negara memtutuskan rantaian penularan wabak COVID-19,” ujarnya lagi. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Samun Dan Tetak Di Tuaran, Polis Tahan Dua Suspek

2 suspek kes samun, tetak ditahan

TUARAN: Dua suspek kes samun dan tetak seorang pembantu kedai runcit sehingga mengalami kecederaan parah di Pekan Tuaran, Sabtu lalu, berjaya ditahan polis.

Suspek warga tempatan 19 dan 26 tahun itu ditahan keesokan harinya kira-kira jam 9 pagi di rumah masing-masing di Kampung Simpangan, di sini.

Ketua Polis Daerah Tuaran, Deputi Superintendan Mohd Hamizi Halim, berkata hasil siasatan mendapati kedua-dua suspek tidak mempunyai pekerjaan dan melakukan jenayah itu untuk mendapatkan wang bagi membeli dadah.

“Suspek dipercayai hanya mengambil kesempatan menyamun untuk mendapatkan wang membeli bekalan dadah.

“Namun, kurang daripada 24 jam, kedua-duanya berjaya ditahan di rumah masing-masing dan hasil saringan ujian awal air kencing menunjukkan mereka positif dadah jenis syabu,” katanya pada sidang media selepas menyaksikan Majlis Serah Terima Tugas Ketua Polis Balai Tamparuli, di sini hari ini.

Mengulas lanjut berhubung kejadian itu, katanya, polis berjaya mendapatkan telefon bimbit mangsa semula namun masih disimpan untuk membantu siasatan manakala pisau pemotong daging yang digunakan suspek untuk menetak mangsa turut dirampas.

“Turut dirampas dua topi keledar, motosikal jenis Modenas Kriss 110cc, pakaian, selipar dan kasut milik suspek untuk siasatan lanjut.

“Suspek direman untuk siasatan lanjut mengikut Seksyen 394 Kanun Keseksaan kerana melakukan samun serta mendatangkan kecederaan,” katanya.

Terdahulu, dalam kejadian kira-kira jam 12 tengah hari, Sabtu lalu, mangsa warga Pakistan berusia 23 tahun ditetak di bahagian belakang kepala selepas mempertahankan barangan berharga miliknya yang cuba dilarikan suspek.

Mangsa yang cedera dirawat sebagai pesakit luar dan menerima enam jahitan di Hospital Tuaran.

Sementara itu, pada majlis berkenaan, bekas Ketua Polis Balai Tamparuli, Sarjan Mejar Jemrin Majid bersara wajib selepas 40 tahun berkhidmat dan kini jawatannya itu digantikan Pemangku Ketua Polis Balai Tamparuli, Sarjan Jaafar Yassee untuk sementara waktu. – Harian Metro


SOP PRN Sabah Dilaksanakan Dengan Ketat – SPR

KUALA LUMPUR: Garis Panduan Pencegahan COVID-19 akan dilaksanakan dengan ketat sepanjang tempoh Pilihan Raya Negeri (PRN) Sabah yang bermula esok sehingga 26 September ini.

Setiausaha Suruhanjaya Pilihan Raya (SPR), Ikmalrudin Ishak, berkata ia membabitkan semua proses pilihan raya iaitu taklimat petugas, penamaan calon, pengeluaran dan pengiraan undi pos serta semakan isi peti undi.

Katanya, ia merangkumi semua proses pilihan raya termasuk ketika cetakan dan semakan kertas undi, sepanjang tempoh berkempen, hari mengundi dan penjumlahan rasmi undi.

“Memandangkan PRN Sabah akan dijalankan dalam tempoh Perintah Kawalan Pergerakan (PKP), penekanan yang serius perlu diberikan berkaitan pematuhan prosedur operasi standard (SOP).

“Perkara utama yang diberi keutamaan adalah pematuhan penjarakan fizikal, pemakaian pelitup muka, penggunaan cecair pembasmi kuman, proses saringan suhu badan dan merekodkan kehadiran bagi semua aktiviti serta proses berkaitan pilihan raya,” katanya dalam satu kenyataan, hari ini.

PRN Sabah adalah pilihan raya ketiga bakal dijalankan dalam tempoh PKP Pemulihan (PKPP) selepas pilihan raya kecil (PRK) Dewan Undangan Negeri (DUN) Chini pada 4 Julai dan PRK DUN Slim, 29 Ogos lalu.

Ikmalrudin berkata, bagi proses penyerahan borang kertas penamaan, terdapat prosedur tertentu yang perlu diikuti calon dan penyokong parti masing-masing.

“Proses penyerahan borang kertas penamaan akan berlangsung seperti mana sebelum ini, namun semua calon tidak lagi dibenarkan berarak bersama penyokong masing-masing atau mengadakan sebarang aktiviti berkumpulan.

“Hanya calon, seorang pencadang calon dan seorang penyokong calon saja dibenarkan memasuki pusat penamaan calon,” katanya.

Beliau berkata, SPR melalui 73 Pasukan Penguat Kuasa Kempen Pilihan Raya (PPKPR) akan memantau semua aktiviti calon ketika berkempen termasuk pematuhan terhadap garis panduan khas ini.

“Sepanjang tempoh berkempen, setiap calon bertanding dibenarkan membuka bilik jawatankuasa (bilik gerakan parti) dengan perlu mematuhi penjarakan fizikal, pemakaian pelitup muka, penggunaan cecair pembasmi kuman, menjalani saringan suhu badan dan merekodkan kehadiran.

“Bagi aktiviti ceramah pula, jumlah kehadiran peserta hendaklah tidak melebihi 250 orang pada satu masa dan tempat, tertakluk kepada keluasan ruang dan memastikan peserta mematuhi penjarakan fizikal sekurang-kurangnya satu meter.

“Permit daripada Polis Diraja Malaysia (PDRM) untuk aktiviti berceramah adalah wajib, manakala aktiviti ziarah ke rumah pengundi, calon atau wakil tidak dibenarkan untuk bersentuhan atau bersalaman dengan penghuni rumah,” katanya.

Katanya, calon digalakkan memaksimumkan strategi kempen menggunakan medium dalam talian atau melalui saluran media sosial.

Selain itu, katanya pengawalan ketat akan turut dijalankan oleh petugas pilihan raya pada hari mengundi.

“Petugas akan memantau pergerakan pengundi bagi memastikan garis panduan ini dipatuhi sepanjang berada dalam pusat mengundi.

“Pengundi yang bergejala dan tidak melepasi saringan suhu badan akan tetap dibenarkan mengundi di khemah khas yang dipantau oleh pegawai kesihatan dan mereka akan diuruskan pegawai kesihatan.

“Individu di bawah perintah pengawasan dan pemerhatian (PUI) serta individu bergejala dalam rawatan tetapi ingin mengundi, perlu memohon kebenaran pegawai kesihatan daerah untuk keluar sementara ke pusat mengundi,” katanya.

Beliau turut memaklumkan, SPR akan mengemaskini garis panduan ini selaras dengan arahan terkini di bawah Akta Pencegahan dan Pengawalan Penyakit Berjangkit 1988 (Akta 342) dan maklumat lanjut boleh didapati dari laman sesawangnya,www.spr.gov.my. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parti Peter Anthony Seperti Pedang Bermata Dua Bagi GRS, Kata Penganalisis

KOTA KINABALU: Gabungan Rakyat Sabah (GRS) meletak pertaruhan jika ia menerima parti baharu Peter Anthony, Parti Kesejahteraan Demokratik Masyarakat (KDM) sebagai anggotanya, menurut seorang penganalisis.

Pensyarah kanan UiTM Sabah, Tony Paridi Bagang berkata, KDM boleh menjadi seperti pedang bermata dua kepada gabungan pemerintah itu – ia boleh mengukuhkannya tetapi juga menyebabkan perpecahan.

Beliau berkata, walaupun kemasukan KDM akan meraih undi Kadazan Dusun Murut bagi GRS, keadaan boleh menjadi kucar-kacir pada pilihan raya umum (PRU) akan datang.

“Wujud risiko tinggi undi pecah dan sabotaj jika KDM, PBS dan STAR tidak dapat mencapai kata sepakat mengenai peruntukan kerusi,” katanya kepada FMT.

Katanya lagi, kes rasuah Anthony yang sedang berjalan juga boleh menjadi liabiliti untuk GRS kerana pesaingnya boleh menggunakan isu itu sebagai “peluru politik”.

Parti Bersatu Sabah (PBS) dan STAR adalah sebahagian daripada GRS. Seperti KDM, mereka parti berbilang kaum tetapi mendapat sokongan padu di kawasan Kadazan Dusun Murut.

KDM kelihatan bersedia untuk menyertai GRS selepas Pengerusi GRS Hajiji Noor melancarkan parti itu Ahad lepas. Pada majlis itu, Anthony turut menyerahkan permohonan rasmi KDM untuk menyertai gabungan kerajaan negeri.

Oh Ei Sun daripada Institut Hal Ehwal Antarabangsa Singapura berkata, GRS tidak mampu untuk tidak mengendahkan permohonan KDM kerana “risiko untuk tidak menerima mereka sebagai ahli melebihi faedah menerimanya”.

“KDM bertanding sendirian di banyak kerusi pasti akan memecahkan undi bagi PBS dan STAR,” katanya kepada FMT.

Oh tidak menjangkakan Warisan akan dapat menembusi kawasan majoriti Kadazan Dusun Murut.

“Oleh itu, sokongan daripada komuniti ini masih berkemungkinan kekal dengan GRS, dan selagi mereka membahagikan kerusi dengan sewajarnya tanpa pertindihan, sepatutnya mereka masih boleh menang kerusi masing-masing,” katanya.

Pensyarah kanan Universiti Malaysia Sabah, Romzi Ationg berkata, PBS dan STAR akan melihat KDM sebagai ancaman langsung kepada harapan mereka untuk mendapatkan lebih banyak kerusi.

Romzi berkata, peruntukan kerusi sudah menjadi isu antara PBS dan STAR pada pilihan raya negeri (PRN) Sabah pada 2020. Langkah membabitkan KDM akan merumitkan lagi keadaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Op Mabuk: Lima Pemandu Ditahan Di Penampang

PENAMPANG: Lima pemandu mabuk ditahan dalam operasi sekatan jalan Op Mabuk yang dijalankan di beberapa lokasi sekitar daerah Penampang dan daerah Putatan, sejak Sabtu lalu.

Operasi yang dijalankan sempena musim perayaan itu turut mengeluarkan sebanyak 21 saman terhadap pelbagai jenis kesalahan kepada pemandu dan penunggang motosikal.

Ketua Polis Daerah Penampang Deputi Superintendan Mohd Haris Ibrahim berkata, sepanjang musim perayaan ini, Ibu Pejabat Polis Daerah (IPD) Penampang dengan kerjasama Ibu Pejabat Kontijen (IPK) Sabah mengambil langkah memperbanyakkan sekatan jalan raya bagi memantau keselamatan jalan raya di daerah itu.

Katanya, operasi itu bertujuan memberi kesedaran kepada pengguna jalan raya bagi mengelakkan berlakunya kemalangan di jalan raya.

“Dalam operasi di Jalan Bundusan, di sini, kita berjaya menahan lima pemandu lelaki kerana memandu dibawah pengaruh alkohol melebihi had yang dibenarkan.

“Selain itu, dalam operasi sama, polis turut mengeluarkan sebanyak 21 keping saman atas pelbagai kesalahan jalan raya,” katanya dalam kenyataan medianya yang dikeluarkan, hari ini.

Mohd Haris berkata, pengguna jalan raya dinasihatkan supaya mematuhi undang-undang dan peraturan jalan raya kerana ia bukan sahaja membahayakan diri sendiri malahan pengguna lain.

Katanya, operasi ini akan diteruskan dari semasa ke semasa dalam usaha mengesan dan mengurangkan risiko kemalangan jalan raya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Musa Tidak Tersenarai Calon UMNO

KOTA KINABALU: Bekas Ketua Menteri Sabah Tan Sri Musa Aman tiada dalam senarai 31 calon UMNO yang akan bertanding pada Pilihan Raya Negeri (PRN) Sabah September ini.

Pengerusi Badan Perhubungan UMNO Sabah Datuk Seri Bung Moktar Radin ketika mengumumkan senarai calon di sini berkata, Musa tidak tersenarai kerana tidak pernah memohon untuk menjadi calon UMNO atau Barisan Nasional (BN).

“Bekas Ketua Menteri Sabah Tan Sri Musa Aman tidak memohon untuk menjadi calon UMNO dan BN,” katanya pada sidang media selepas Majlis Ramah Mesra Bersama Pemimpin BN dan Bersatu.

Seorang lagi pemimpin UMNO Sabah Datuk Seri Abdul Rahman Dahlan yang juga bekas Menteri di Jabatan Perdana Menteri juga tiada dalam senarai calon.

Sementara itu, seorang lagi bekas Ketua Menteri Sabah Datuk Seri Dr Salleh Said Keruak yang juga bekas Menteri Komunikasi dan Multimedia akan bertanding di Usukan.

Bung yang juga Pengarah Pilihan Raya BN Sabah berkata, beliau hanya mengumumkan senarai calon UMNO BN sahaja manakala calon parti komponen, MCA dan PBRS akan diumumkan presiden parti itu masing-masing.

Ketua Badan Pimpinan Bersatu Sabah Datuk Hajiji Noor yang turut bersama pada majlis itu juga mengumumkan calon mereka di ibu pejabat parti itu di Alamesra.

Sambil itu, Bung berkata, 95 peratus calon UMNO yang tersenarai adalah muka baharu termasuk dua wanita iaitu Hazulizah Md Dani yang akan bertanding di Sekong dan Chaya Sulaiman di Kukusan.

Bung yang juga Ahli Parlimen Kinabatangan turut membuat penampilan pertama bertanding untuk DUN Lamag.

Hanya empat muka lama yang kembali tersenarai iaitu Datuk Seri Salleh Said Keruak di DUN Usukan, Datuk Jumat Idris (Darau), Datuk Kamarlin Ombi (Lumadan) dan James Ratib (Sugut).

Bung berkata, calon yang dipilih dilihat dari segi latar belakang, mesra rakyat dan yang paling penting, calon itu diterima oleh rakyat dan mampu menang.

Sambil itu, Bung dalam ucapannya sebelum itu berkata, menentukan calon dan agihan kerusi adalah perkara yang paling sukar dalam hidupnya.

Sehubungan dengan itu, beliau meminta agar semua ahli UMNO tidak mempertikaikan keputusan calon yang dibuat pemimpin parti.

“Saya minta maaf kepada kawan-kawan saya, perkara paling sukar dalam hidup saya ialah menentukan agihan kerusi dan tentukan calon yang bertanding.

“Saya yakin Bersatu Barisan boleh menang…tidak tahu berapa kerusi tetapi kami akan menjadi kerajaan,” katanya.

PRN Sabah mempunyai 73 kerusi DUN.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


103 Pesakit Telah Sembuh & Dibenarkan Discaj Hari Ini, Melebihi Angka Kes Positif Baharu

PUTRAJAYA: Sebanyak 103 kes positif jangkitan Covid-19 di negara ini dilaporkan telah sembuh dan dibenarkan keluar hospital setakat Rabu (22 April 2020).

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah, dalam satu sidang media sebentar tadi.

Ianya sekaligus menjadikan jumlah kumulatif kes pulih sepenuhnya dan dibenarkan keluar hospital meningkat kepada 3,452 orang.

#COVID19 🇲🇾 Terkini 22 April. Kes discaj 103Keseluruhan telah sembuh dan discaj 3,452 atau 62.4% daripada keseluruhan kes. #KitaTeguhKitaMenang pic.twitter.com/zzF3z17qXQ


Pemandu Myvi Masih Hilang, Penumpang Ditemukan Lemas

KOTA KINABALU: Penumpang Perodua Myvi yang dihanyutkan arus deras di Jalan Kionsom Lama, semalam ditemukan lemas selepas pasukan penyelamat menemui kenderaan itu dalam sungai Kampung Dambai, Inanam, di sini, hari ini.

Kereta Perodua Myvi itu ditemui pada 7.20 pagi, namun kenderaan terbabit bersama mangsa hanya berjaya dibawa keluar sekitar 11.05 pagi menggunakan jengkaut.

Mangsa lelaki berusia 37 tahun itu berasal dari Kampung Kionsom Lama, manakala pemandu kenderaan terbabit berusia 68 tahun masih belum ditemui.

Ketua Operasi dari Balai Bomba dan Penyelamat Lintas, Kenneth Willfred berkata, kereta terbabit ditemui penduduk kampung yang turut membantu dalam operasi mencari dan menyelamat (SAR) dalam anggaran dua hingga tiga kilometer daripada lokasi kenderaan itu dilaporkan hanyut.

“Kita mengalami sedikit kesukaran ekoran kedudukan kereta yang berada di dasar sungai selain kenderaan dipercayai dipenuhi pasir.

“Bagaimanapun, kita mendapat bantuan dua jengkaut daripada tapak pembinaan berhampiran untuk menarik keluar Perodua Myvi berkenaan.

“Sejurus kereta berjaya dibawa naik, kita hanya menemui salah seorang mangsa dipercayai penumpang kenderaan berkenaan, manakala pemandunya masih hilang,” katanya ketika dihubungi, di sini.

Kenneth berkata, pihaknya mengarahkan tiga kumpulan melaksanakan SAR untuk mencari mangsa yang masih hilang.

Menurutnya, lokasi pencarian bertumpu sekitar kawasan Kampung Dambai sehingga lokasi kejadian, di dasar sungai kawasan Inanam Laut sehingga ke Kampung Dambai selain kawasan sekitar Yayasan Sabah sehingga Sungai Inanam Laut dengan menggunakan bot.

Terdahulu, kereta Perodua Myvi terbabit dihanyutkan arus deras ketika melalui jambatan konkrit di Jalan Kionsom Lama, Inanam petang semalam.

Dalam kejadian 6 petang, difahamkan terdapat dua mangsa berada dalam kenderaan yang dikatakan cuba melepasi jambatan itu, namun gagal selepas dihanyutkan arus deras.

Detik cemas itu sempat dirakam oleh pemandu yang berada di belakang kenderaan berkenaan sebelum ditularkan di media sosial. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah, Sarawak Lebih Kaya Berbanding Negeri-Negeri Lain – Dr Mahathir

KOTA KINABALU, 17 Sept: Sabah dan Sarawak perlu bangkit bersama dengan lain-lain negeri bagi memastikan tiada jurang besar perbezaan atau ketidaksamaan antara setiap negeri, kata Perdana Menteri Tun Dr Mahathir Mohamad.

Beliau berkata Sabah dan Sarawak sebenarnya lebih kaya berbanding lain-lain negeri di Semenanjung Malaysia, dan menegaskan bahawa negeri-negeri di Borneo itu memilik tanah yang luas.

“Kita perlu kaji semula dasar kita berhubung dengan pertanian.. pertanian moden yang boleh memastikan penduduk di luar bandar juga boleh menjadi kaya. Ia berkaitan dengan tanah, Sabah dan Sarawak mempunyai tanah,” katanya dan menambah tanah-tanah itu boleh dibangunkan dengan teknologi baharu.

Dr Mahathir berkata demikian kepada pemberita ketika ditemui selepas majlis majlis makan tengah hari bersama kepimpinan Parti Bersatu Pribumi Malaysia (Bersatu) di sini.


1 Maut 1 Parah, Dua Lori Bertembung Di Lahad Datu

LAHAD DATU : Seorang kelindan lori lelaki maut selepas lori Isuzu NPR yang dinaiki beliau bertembung dengan sebuah lori tangki di Jalan Segama, di sini kelmarin.

Mangsa yang berusia 19 tahun itu disahkan mati di tempat kejadian oleh pihak hospital ketika operasi menyelamat dijalankan.

Seorang lagi mangsa lelaki yang merupakan pemandu lori Isuzu NPR tersebut mengalami cedera parah dan dikejarkan ke hospital selepas diberi rawatan awal oleh EMRS Bomba.

Manakala pemandu lori tangki iaitu seorang lelaki yang berusia 42 tahun tidak mengalami sebarang kecederaan ketika kejadian itu berlaku.

Kejadian yang berlaku pada jam 5.21 pagi itu berjarak 16 kilometer daripada Balai Bomba dan Penyelamat Lahad Datu.

Pegawai operasi, Abdul Salam berkata, pihak bomba turut dibantu oleh polis dan KKM ketika operasi menyelamat itu dijalankan bagi memastikan kawasan kemalangan itu bebas daripada bahaya lain akibat kejadian.

“Mangsa yang mengalami kecederaan parah diberi rawatan awal oleh pasukan EMRS dan dihantar ke hospital menggunakan ambulans untuk mendapatkan rawatan lanjut.Pasukan bomba selepas itu menjalankan pemeriksaan untuk memastikan tiada kemerbahayaan lain,” kata beliau.

Operasi menyelamat tamat pada pukul 7.50 pagi selepas kawasan kemalangan dibersihkan oleh pihak bomba.


Sisa Kumbahan Babi ‘Hantui’ Ribuan Penduduk Tamparuli

TUARAN: Pencemaran Sungai Mangkaladoi di Tamparuli yang dipercayai berpunca daripada pelepasan sisa kumbahan penternakan babi di hulu sungai itu terus “menghantui” ribuan penduduk yang tinggal di sepanjang sungai berkenaan.

Seorang penduduk asal Kampung Mangkaladoi, Alijus Sipil berkata, pencemaran di sungai itu sudah lama berlarutan dan aduan kepada pihak berkaitan beberapa kali dibuat namun ia masih berlaku.

“Sebagai penduduk asal Kampung Mangkaladoi dan Bantayan di Tamparuli, saya amat sedih dengan pencemaran sungai yang dilakukan oleh pengusaha ternakan babi di hulu Sungai Mangkaladoi.

“Perkara ini sudah lama dilakukan pengusaha terbabit dan aduan sering dibuat kepada pemimpin kawasan Dewan Undangan Negeri (DUN) Tamparuli serta pihak atau agensi kerajaan berkaitan tetapi tiada kesan dan ia (pengusaha penternakan babi) masih beroperasi sehingga kini.

“Ketika saya masih kecil, sungai itu amat bersih dan ia menjadi tempat orang kampung mengambil bekalan minuman serta mandi-manda selain dijadikan sumber pengairan aktiviti sawah padi di Kampung Mangkaladoi, Rambai, Bantayan serta Sawah,” katanya kepada FMT.

Alijus berkata, banyak sawah padi di sekitar kawasan berkenaan sudah tidak diusahakan lagi berikutan pencemaran Sungai Mangkaladoi.

“Saya harap jabatan atau agensi kerajaan berkaitan meneruskan tindakan dan siasatan yang dimulakan menerusi Pejabat Daerah Tuaran sebelum ini.

“Perkara ini tidak boleh dibiarkan kerana ia boleh menjejaskan kesihatan serta aktiviti pertanian di sepanjang sungai yang tercemar itu.

“Selain itu, tindakan undang-undang perlu diambil terhadap pihak tidak bertanggungjawab yang mengakibatkan Sungai Mangkaladoi tercemar agar ia menjadi pengajaran dan tidak berlaku di tempat lain di Sabah,” katanya.

FMT cuba mendapatkan respons daripada Jabatan Alam Sekitar (JAS) Sabah berhubung perkara itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wartawan Lumpuh Selepas Divaksin

ACEH: Ketua Daerah Aceh Selatan, Amran memaklumkan pihak pemerintah akan bertanggungjawab menanggung kos rawatan melibatkan wartawan Harian Rakyat Aceh, Fathayat Ahmad yang lumpuh selepas menerima vaksin Covid-19.

Pada 12 Julai lalu, Fathayat disuntik vaksin di Samadua dan sejam selepas itu, dia menggigil kesejukan.

Sebelah malam pula, dia dilanda demam dan perutnya sakit, kaki menjadi kebas dan pergelangan tangannya berdenyut-denyut.

Bagaimanapun, keadaan dirinya ketika itu masih normal dan stabil.

Namun, dua minggu kemudian, otot-ototnya terasa sakit dan 30 Ogos lalu, dia menerima rawatan di hospital selama 10 hari.

Menurut ahli keluarganya, selepas itu, lelaki itu dirujuk ke Hospital Umum Banda Aceh selepas keadaannya belum menunjukkan sebarang perubahan.

“Selepas dirawat selama 12 hari di hospital itu, keadaan dirinya juga belum baik. Menurut doktor, kegagalan vaksin itu menyebabkan keadaannya lebih lemah,” kata keluarganya.

Sehingga kini, dia tidak dibenarkan pulang ke Tapaktuan dan perlu menjalani terapi di hospital tersebut. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Contohi Perak Beri Peruntukan Sama Rata, Kata ADUN PKR Sabah

KOTA KINABALU: ADUN PKR, Christina Liew, menyeru kerajaan Sabah mencontohi kerajaan Perak dengan memberi layanan adil kepada semua wakil rakyat, termasuk pembangkang dalam isu pengagihan peruntukan bantuan COVID-19.

Katanya, perbezaan politik perlu diketepikan bagi mencapai matlamat utama, iaitu meringankan beban rakyat yang terjejas teruk akibat perintah kawalan pergerakan bersyarat (PKPB) susulan gelombang ketiga pandemik COVID-19.

“Awal tahun ini, kerajaan Perak mengumumkan peruntukan bawah tabung bantuan COVID-19 berjumlah RM11.8 juta untuk diagihkan kepada semua 59 ADUN, termasuk pembangkang.

“Ia (peruntukan) juga diagihkan secara sama rata, iaitu masing-masing RM200,000 bagi membantu penduduk di kawasan yang memerlukan bantuan pada masa yang sangat mencabar ini,” katanya ketika berucap sempena perbahasan Belanjawan 2021 Sabah di DUN Sabah.

Christina turut menyeru kerajaan negeri pimpinan Gabungan Rakyat Sabah (GRS) supaya mencotohi pendekatan kerajaan Johor yang mengagihkan peruntukan pembangunan sama rata kepada semua wakil rakyat.

“Saya berharap kerajaan negeri dapat mengikut jejak langkah kerajaan Johor bagi membuktikan bahawa kerajaan Sabah yang ada sekarang mengamalkan pentadbiran inklusif,” katanya.

Terdahulu, beliau turut meminta kerajaan supaya memperhebatkan langkah pencegahan bagi mengawal semula keadaan seperti sebelum berlakunya gelombang ketiga COVID-19.

“Ancaman berterusan ini memerlukan penggubalan rancangan dan strategi jangka panjang untuk mengekang penularan COVID-19 serta kehilangan nyawa, sementara menunggu kelulusan kerajaan mengenai penggunaan vaksin.

“Kita juga berharap kerajaan persekutuan akan menghantar stok vaksin yang mencukupi ke Sabah bagi memenuhi keperluan dan permintaan,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasukan Guru Sabah Menang Emas Dengan Inovasi Permainan Digital

KENINGAU : Jack of All Trades adalah nama inovasi permainan digital ciptaan sepasukan guru dari Kolej Vokasional Keningau yang telah dianugerahkan emas di Educational Design, Games, Invention & Innovation Competition anjuran Universiti Teknologi Mara dari 1 sehingga 15 April 2022.Pasukan yang terdiri daripada Waslee Razalee, Larry James, Morris AK Lat, Amatul Hayi Fajarudin dan Buyung Jacquline Rining itu juga telah membentang projek mereka secara langsung di persidangan dalam talian Turki pada 15 April 2022.

Mekanisme permainan digital Jack of All Trades ini adalah berasaskan sistem berperingkat dimana permain perlu menjawab soalan untuk setiap peringkat dan mengumpul mata berdasarkan jawapan yang diberi.

Hanya apabila pemain berjaya menjawab soalan dengan betul mereka boleh ke peringkat yang seterusnya.

Konteks permainan digital ini adalah seorang pelayar yang meneroka pulau-pulau di sebuah kawasan perairan untuk mencari harta tersembunyi.

Permainan ini bersifat merentas disiplin kerana ianya melibatkan lima subjek iaitu Bahasa Melayu, Bahasa Inggeris,sains, matematik dan sejarah.

Pengarah kolej itu, Encik Johari @ Jaibet Bin Sabin, meluahkan rasa gembira dengan pencapaian guru-guru ini kerana ianya melambangkan Kerjasama dan kreativiti antara guru-guru yang penting untuk perkembangan profesionalisme bagi golongan pendidik.

Dia berharap agar guru-guru di kolej itu terus meneroka pelbagai teknik untuk meningkatkan kualiti pembelajaran murid-murid.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman pembentangan itu boleh diakses melalui:


Ragut Pelancong China, Pencuri Kempunan ‘Nikmati’ Hasil Curi

KOTA KINABALU: Seorang lelaki kempunan ‘menikmati’ hasil curi apabila dicekup selepas beberapa minit melarikan beg duit pelancong warga China dalam kejadian di pantai Tanjung Aru, di sini semalam.

Suspek berusia 20-an ditahan oleh pemandu pelancong warga China berkenaan selepas dimaklumkan beg duit mangsa dilarikan oleh suspek kira-kira pukul 6 petang.

Suspek berjaya ditahan tidak jauh dari lokasi sebelum pihak polis tiba dan menahannya.

Polis turut menemui semula beg duit mangsa yang berisi sejumlah wang.

Difahamkan, ketika kejadian mangsa bersama rakannya sedang menangkap gambar lalu meletakkan beg duitnya di tangga tepi pantai dan secara tiba-tiba suspek datang dan melarikan beg duit mangsa.

Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan kejadian itu dan suspek kini ditahan untuk siasatan lanjut.

“Siasatan masih dijalankan bagi mengesan rakan jenayah suspek terbabit,” katanya.


Pelawat Dari Labuan Perlu Dapat Kebenaran Polis Untuk Ke Sabah

LABUAN: Individu atau pelancong dari pulau bebas cukai ini yang ingin masuk ke Sabah perlu terlebih dahulu mendapatkan kebenaran polis semasa pelaksanaan Kawalan Rentas Daerah di seluruh Sabah berkuat kuasa mulai tengah malam esok sehingga 16 Oktober ini.

Ketua Polis Daerah Labuan Superintendan Muhamad Farid Ahmad berkata, orang ramai terutamanya warga tempatan dikehendaki memaklumkan balai polis dan membuat permohonan sebelum melakukan perjalanan ke Sabah.

Bagaimanapun, beliau berkata, peraturan baharu itu tidak terpakai ke atas syarikat pengangkutan membawa barang keperluan termasuk perabot dan peralatan ke pulau bebas cukai itu tetapi mereka perlu ada surat rasmi daripada majikan masing-masing.

“Kami mengingatkan mereka yang ingin melakukan perjalanan melalui laut atau udara ke Sabah atas urusan peribadi perlu terlebih dahulu mendapatkan kebenaran bertulis daripada balai polis berhampiran di pulau ini.

Untuk perkhidmatan penting seperti pengangkutan barang keperluan seperti makanan, ubat-ubatan, bahan keselamatan dan lain-lain barangan penting yang dibenarkan masuk ke Sabah … pergerakan di bawah kategori ini perlu ada surat rasmi daripada majikan dan perlu ditunjukkan kepada pihak berkuasa seperti polis di sekatan jalan raya,” katanya dalam satu kenyataan kepada Bernama hari ini.

Muhamad Farid berkata, Polis Kontinjen Labuan tidak akan membuat sekatan jalan raya di pulau ini bermula tengah malam 3 Oktober berikutan pengumuman Kawalan Rentas Daerah di Sabah.

“Bagi Labuan, kami hanya akan menempatkan petugas yang mencukupi di Lapangan Terbang Labuan, dan dua terminal feri — Terminal Feri Ro-Ro dan Terminal Feri Antarabangsa Labuan, sejak 27 September,” katanya.

Beliau juga berkata, pengawasan secara 24 jam di sepanjang pesisir perairan dilaksanakan untuk memantau kemungkinan cubaan menyusup masuk oleh warga tempatan atau pendatang asing melalui laluan tidak sah ke pulau ini bagi mengelak pemeriksaan koronavirus (Covid-19). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga lokasi di Sabah catat IPU sederhana

TIGA lokasi di Sabah mencatat bacaan Indeks Pencemaran Udara (IPU) sederhana sejak pagi ini, dipercayai berpunca daripada aktiviti pembakaran terbuka di beberapa kawasan.

IPU tertinggi dicatat di kawasan Beaufort iaitu 68, diikuti ibu negeri (64) dan Keningau (54), manakala daerah lain masih mencatat IPU sihat, iaitu di bawah 50.

Berdasarkan peta taburan IPU Jabatan Alam Sekitar (JAS), Labuan turut mencatat IPU sederhana dengan bacaan 57 setakat tengah hari ini.

Keadaan itu menyebabkan ruang udara di kawasan terbabit mulai kelihatan berjerebu.

Pengarah JAS Sabah, Tunku Khalkausar Tunku Fathahi berkata, situasi berkenaan berpunca daripada aktiviti pembakaran terbuka setempat termasuk kebakaran beberapa kawasan paya gambut yang dikesan di sekitar Beaufort dan Bongawan.

“Semua disebabkan sumber tempatan (punca jerebu). Ada kebakaran di kawasan Klias, Beaufort dan Bongawan, serta kawasan lain seperti Kimanis di Papar,” katanya.

Berdasarkan laporan Jabatan Bomba dan Penyelamat Malaysia (JBPM) Beaufort, enam lokasi kebakaran paya gambut dan belukar dikesan di daerah itu ketika ini iaitu di Kampung Takuli, Lumat, Lambunau, Selagon, Kubu dan Luagan. – Harian Metro


13 PATI Filipina Ditahan, Senjata Dirampas

SEMPORNA: Cubaan sekumpulan 13 lelaki pendatang asing tanpa izin (PATI) menyeludup masuk ke negara ini tidak kesampaian apabila mereka ditahan dalam dua kejadian berasingan di sekitar perairan daerah ini, semalam.

Suspek berusia antara tujuh hingga 50 tahun itu, sanggup melanggar arahan penguatkuasaan Perintah Berkurung yang dilaksanakan di Zon Selamat Timur Sabah (ESSZONE) apabila mereka bergerak menceroboh sempadan negara bermula seawal 2.30 pagi.

Pegawai Pemerintah Batalion 14 Pasukan Gerakan Am (PGA) Tawau, Superintenden Mohd Yacob Murad berkata, suspek sengaja menceroboh masuk ke perairan negara pada awal pagi bagi mengelak dikesan pihak berkuasa.

“Terdahulu, sepasukan pegawai dan anggota polis berjaya mengesan pergerakan sebuah bot menuju ke arah Semporna di perairan antara Pulau Mataking dan Bohayan.

“Juragan bot dikesan cuba melarikan diri dengan memecut laju bot, namun, berjaya dipintas pihak berkuasa,” katanya menerusi kenyataan media, hari ini.

Tambahnya, terdapat enam lelaki di dalam bot berkenaan dan kesemua mereka gagal mengemukakan sebarang dokumen pengenalan diri ketika ditahan.

“Selang beberapa minit kemudian, anggota bertugas sekali lagi mengesan pergerakan sebuah bot yang dinaiki tujuh lelaki.

“Sebaik ditahan, polis mendapati semua suspek pada bot kedua juga gagal mengemukakan dokumen perjalanan masing-masing,” katanya.

Menurut Mohd Yacob, kedua-dua bot dipercayai baharu masuk dari Filipina ke Semporna.

“Dalam masa sama, anggota bertugas turut menemui lapan laras senjata buatan sendiri, kompresor dan tong ais dipercayai digunakan untuk menangkap ikan.

“Sehubungan itu, polis merampas semua barang milik suspek termasuk enjin dan bot yang dianggarkan bernilai lebih RM21,000,” katanya.

Suspek turut ditahan dan disiasat mengikut Seksyen 6(1) Akta Kakisan, Letupan dan Senjata Api Berbahaya 1958 dan Seksyen 6 (1) Akta Imigresen 1959/63 kerana memilik senjata berjadual serta masuk ke negara ini secara haram.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelancong cuba bawa pulang orang utan

Denpasar, Indonesia: Polis menahan seorang pelancong Rusia dari menyeludup keluar seekor orang utan berusia dua tahun yang disembunyikan dalam bagasi di Bali, semalam.

Menurut AFP, orang utan itu diberi dadah dan pelancong terbabit mahu membawanya pulang ke Rusia untuk dipelihara.

Polis berkata, Andrei Zhestkov ditahan di Lapangan Terbang Denpasar ketika melalui pemeriksaan keselamatan dan pegawai yang membuka bagasinya menemui seekor orang utan jantan tidur dalam bakul rotan.

Ketua Pejabat Agensi Pemuliharaan Bali, I Ketut Catur Marbawa berkata, orang utan itu diberi pil alahan yang menyebabkannya tidur dan ubat terbabit turut ditemui dalam bagasi.

Katanya, Zhestkov, 27, membawa susu bayi dan selimut untuk haiwan itu, malah polis turut menemui dua gecko serta lima cicak hidup dalam bagasi berkenaan.

Zhestkov mendakwa haiwan dilindungi itu dihadiahkan seorang rakan dari Rusia yang membeli orang utan terbabit di sebuah pasar di Jawa pada harga AS$3,000 (RM12,193).

Lelaki itu memberitahu rakannya yang sudah meninggalkan Indonesia meyakinkan dia boleh membawa pulang haiwan berkenaan.

Marbawa berkata, Zhestkov boleh berdepan hukuman penjara sehingga lima tahun dan denda AS$7,000 (RM28,451) atas kesalahan penyeludupan. – AFP


Polis Tahan Lima Lelaki Bersama Dua Bakakuk & 35 Peluru

KOTA KINABALU : Polis menahan lima lelaki dan merampas dua senjata api jenis “bakakuk” buatan sendiri serta 35 peluru hidup dalam Op Bersepadu Khazanah di Jalan Kalabakan-Sapulut, dekat Kota Kinabalu semalam.

Komander Briged PGA Sabah, Mohd Abduh Ismail berkata, lelaki terbabit ditahan pada 10.11 malam ketika sepasukan anggota Tiger Platoon Batalion 14 PGA bersama Jabatan Perhutanan Sabah (JPS) menjalankan rondaan di laluan berkenaan.

“Sebaik tiba di lokasi, kami mengesan sebuah pikap berhenti di bahu jalan. Anggota operasi kemudian menghampiri kenderaan itu dan mendapati lima lelaki berada dalam keadaan mencurigakan sebelum pemeriksaan dijalankan,” katanya menurut laporan Berita Harian.

Selain dua senjata api buatan sendiri, Abduh berkata, polis turut menemui 35 butir peluru hidup, tiga kelongsong dan beberapa alat lain.

Katanya, polis turut merampas Toyota Hilux dan “vest” penguatkuasa PERHILITAN. Keseluruhan rampasan itu dianggarkan berjumlah RM143,575 dan kes disiasat mengikut Seksyen 8 (a) Akta Senjata 1960.

Beliau berkata, semua suspek itu berusia 24 hingga 43 tahun dan kenderaan dinaiki mereka dibawa ke Ibu Pejabat Polis Daerah Tawau untuk siasatan lanjut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kedai Cuci Kereta Helah Pengedar Dadah Di Kota Marudu

KOTA MARUDU: Polis membongkar kegiatan pengedaran dadah di sini yang menjadikan pusat mencuci kereta sebagai helah.

Ketua Polis Daerah Kota Marudu, Superitendan Zairolnizal Ishak, berkata polis menahan enam suspek dalam beberapa serbuan berkaitan kes berkenaan sejak seminggu lalu.

Katanya, pada serbuan pertama pada 1 September lalu, polis menahan tiga suspek lelaki berusia 38 tahun sehingga 53 tahun, iaitu pelanggan dan pekerja pusat mencuci kenderaan.

“Pemeriksaan ke atas seorang suspek menemui satu peket mengandungi dadah jenis syabu seberat 5.1 gram.

“Pemeriksaan lanjut dua lagi suspek lelaki menemui satu peket syabu seberat 0.11 gram dan satu kotak plastik mengandungi syabu seberat 0.42 gram,” katanya dihubungi hari ini.

Zairolnizal berkata, polis juga menemui satu ruangan penyimpanan bekalan dadah dan satu peket mengandungi syabu seberat 7.12 gram.

“Dalam serbuan kedua semalam di Jalan Langkon, Pitas polis menahan satu kereta sebelum menahan dua suspek lelaki dan satu perempuan berusia 24 sehingga 32 tahun.

“Pemeriksaan lanjut mendapati satu peket plastik mengandungi syabu seberat 31.3 gram disembunyikan di bawah alas kaki penumpang hadapan,” katanya.

Zairolnizal berkata, berat keseluruhan dadah yang dirampas ialah 43.79 gram dengan anggaran harga RM4,400.

Beliau berkata, kedua-dua kes disiasat mengikut Seksyen 39A(1) Akta Dadah Berbahaya 1952 dan Seksyen 15(1) akta sama. – BH Online


COVID-19: Sabah Catat Tiga Kes Baharu Hari Ini

KOTA KINABALU: Sabah hari ini mencatat pertambahan tiga lagi kes Covid-19 baharu, menjadikan jumlah keseluruhan kes yang pernah direkodkan setakat ini sebanyak 392 kes.

Statistik yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi, menyaksikan pertambahan itu berlaku masing-masing dicatatkan di Lahad Datu, Penampang dan Papar.

Negeri ini pada hari ini juga menyaksikan satu lagi kes sembuh dicatatkan menjadikan jumlah keseluruhan pesakit yang telah sembuh dan discaj kini seramai 374 orang.

Ini bermakna jumlah kes aktif dengan kebolehjangkitan kini sebanyak 11 kes dan jumlah daerah yang dikategorikan sebagai zon kuning juga meningkat menjadi enam.

Daerah terbabit ialah Penampang yang kini mencatat empat kes aktif, Kota Kinabalu sebanyak tiga kes dan Tawau, Sandakan serta Papar masing-masing mencatat satu kes aktif.

Dalam pada itu, tiada kematian akibat jangkita wabak itu dicatatkan hari ini dengan jumlah kes kematian di Sabah kekal sebanyak tujuh kes.

Sabah juga kekal negeri keenam tertinggi mencatat kes Covid-19 selepas Kuala Lumpur yang mencatat 2,466 kes, Selangor (2,119), Negeri Sembilan (1,028), Johor (737), dan Sarawak (675).- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tuntutan Waris Kesultanan Sulu: Rakyat Sabah Berpendirian Untuk Bersama Malaysia

KOTA KINABALU, 24 Mac : Rakyat Sabah telah memilih dan berpendirian untuk bersama-sama membentuk Malaysia, justeru tuntutan waris Kesultanan Sulu ke atas negeri itu tidak akan diiktiraf sama sekali, persidangan Dewan Undangan Negeri Sabah diberitahu hari ini.

Ketua Menteri Datuk Hajiji Noor berkata sehubungan itu juga kerajaan negeri tidak pernah dan tidak akan mengiktiraf tuntutan tersebut.

“Rakyat negeri ini telah pun membuat keputusan untuk bersama-sama membentuk sebuah negara Malaysia berdaulat yang diiktiraf oleh Pertubuhan Bangsa-Bangsa Bersatu, rakyat mengambil pendirian tegas jadi kita tidak iktiraf sama sekali tuntutan itu.

“Pendirian ini cukup jelas dan tidak perlu dipolitikkan,” katanya ketika menggulung perbahasan ucapan dasar Yang Dipertua Negeri Tun Juhar Mahiruddin di sini, hari ini.

Ketika penggulungan itu Datuk Ewon Benedick (UPKO-Kadamaian) membuat celahan dan menyeru Ahli Dewan Undangan Negeri (ADUN) Sabah tanpa mengira kerajaan atau pembangkang bersama menyokong Hajiji dan kerajaan negeri menolak tuntutan tersebut, disambut sokongan padu semua ADUN.

Sementara itu, Hajiji berkata bagi mengukuhkan keselamatan di Sabah terutama di pantai timur, kerajaan Persekutuan bercadang menubuhkan satu lagi Briged Pasukan Gerakan Am (PGA) Sabah yang ditempatkan di daerah Lahad Datu dan satu lagi batalion PGA di daerah Kunak.

Beliau berkata selain itu bakal diwujudkan Pos Kawalan Baharu PGA di Kuala Sungai Manalunan, Kinabatangan; dan Kuala Maruap, Lahad Datu; serta Forward Operational Base (FOB) di Pulau Banggi, Kudat dan Pulau Mabul, Semporna.

Dalam pada itu katanya berdasarkan Laporan Awal Banci Penduduk dan Perumahan Sabah Tahun 2020 seramai 810,443 penduduk negeri ini bukan warganegara dan angka itu mewakili 23.7 peratus daripada keseluruhan 3,418,785 orang penduduk Sabah.

“Kerajaan Negeri akan terus berusaha menangani isu-isu berkaitan pendatang asing yang telah berlarutan sejak sekian lama. Pada 16 Feb lepas kerajaan negeri telah menubuhkan Jawatankuasa Khas Peringkat Kabinet dipengerusikan Timbalan Ketua Menteri ll (Datuk Dr Jeffrey Kitingan).

“Jawatankuasa ini akan mencari pendekatan terbaik dan seterusnya mengemukakan semua rekomendasi kepada Jemaah Menteri dalam tempoh tiga bulan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


168 Lagi Pesakit Telah Sembuh & Discaj Hospital Hari Ini

PUTRAJAYA: Menerusi sidang media perkembangan harian Covid-19, Ketua Pengarah Kesihatan Malaysia, Dr. Noor Hisham Abdullah memaklumkan bahawa sebanyak  168 pesakit ini telah sembuh dan dibenarkan keluar hospital.

Ianya sekaligus menjadikan jumlah kumulatif kes pulih sepenuhnya dan dibenarkan keluar hospital meningkat kepada 2,276 orang atau 47% daripada jumlah keseluruhan.

#COVID19Malaysia Perkembangan terkini di Malaysia 13 April 2020. Kes discaj 1⃣6⃣8⃣Keseluruhan 2,276 atau 47% daripada keseluruhan kes.Tahniah dan terima kasih. pic.twitter.com/rvaDnyI497


Lelaki Gantung Diri Dalam Tandas Rumah Sewa Bakal Tunang Di Sinsuran

KOTA KINABALU: Seorang lelaki ditemui mati selepas dipercayai menggantung diri di dalam tandas, di rumah sewa tunangnya di Sinsuran, dekat sini, hari ini.

Kejadian dipercayai berlaku kira-kira jam 5.30 petang apabila mangsa bersama seorang rakannya telah pergi ke rumah sewa terbabit daripada Kudat.

Mangsa dikatakan sempat menjamu selera bersama rakan dan tunangnya sebelum masuk ke bilik air untuk mandi manakala rakannya pula pulang semula ke Kudat.

Namun, mangsa dikatakan tidak keluar daripada tandas berkenaan selepas beberapa ketika sebelum disedari bakal tunangnya yang mengetuk pintu untuk bertanyakan keadaan mangsa.

Bakal tunang mangsa juga terpaksa meminta bantuan daripada jiran bilik sewa untuk memeriksa keadaan mangsa di dalam bilik air berkenaan.

Bagaimanapun, mereka terkejut selepas menyedari mangsa sebenarnya sudah menggantung diri di besi tangki air di tandas berkenaan.

Ketua Polis Daerah Kota Kinabalu, Asisten Komisioner Habibi Majinji berkata, bakal tunang mangsa bersama jiran berjaya memecahkan pintu tandas sebelum menurunkannya dengan memotong tali yang menggantung mangsa.

Katanya, dalam keadaan panik, bakal tunangnya terus tampil ke Balai Polis Kota Kinabalu untuk melaporkan kejadian berkenaan.

“Sebaik menerima laporan sepasukan polis dikerah ke lokasi kejadian untuk menjalankan siasatan.

“Pasukan paramedik yang turut tiba di lokasi kejadian kemudiannya menjalankan pemeriksaan sebelum mengesahkan mangsa sudah meninggal dunia,” katanya ketika dihubungi, hari ini.

Habibi berkata, siasatan di tempat kejadian tidak menunjukkan sebarang unsur perbuatan jenayah yang boleh dikaitkan dengan kematian mangsa.

Katanya, mayat mangsa sudah dirujuk ke Unit Forensik Hospital Queen Elizabeth I (HQE1) untuk ujian Covid -19 sebelum proses bedah siasat dijalankan.

“Siasatan lanjut akan dijalankan bagi mengenal pasti punca sebenar kematian mangsa.

“Setakat ini, kes diklasifikasikan sebagai kematian mengejut,” katanya. – Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Pembantu Pendaftaran JPN Mengaku Tidak Bersalah Minta Suapan RM2,000

TAWAU, 12 Sept: Dua rakan sekerja di Jabatan Pendaftaran Negara (JPN), mengaku tidak bersalah, hari ini di Mahkamah Khas Rasuah Sabah di sini, atas pertuduhan meminta suapan untuk menerima, memproses serta meluluskan permohonan pendaftaran kad pengenalan, pada dua tahun lalu.

Azmi Amir Lunji, 44, dan Yuliana Saat,42, membuat pengakuan itu selepas pertuduhan dibacakan secara berasingan di hadapan Hakim Abu Bakar Manat.

Kedua-dua tertuduh ketika kejadian bertugas sebagai Pembantu Pendaftaran Gred KP22 di JPN Semporna.

Dalam kertas pertuduhan, Azmi pada 26 April 2017, jam 8 malam, di tempat letak kereta sebuah pasaraya, Jalan Seri Melor, Semporna, meminta suapan RM2,000 daripada Sufiah Said menerusi Yuliana sebagai dorongan meluluskan permohonan pendaftaran kad pengenalan anak kembar Sufiah berusia 12 tahun,

Manakala pada 5.30 petang sebelum itu, bertempat , di Restoran Seri Cahaya, Semporna, Yuliana didakwa meminta suapan RM2,000 daripada Sufiah sebagai dorongan menerima serta memproses permohonan pendaftaran kad pengenalan anak kembar Sufiah.

Dengan itu, kedua-dua tertuduh didakwa melakukan kesalahan mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta yang sama.

Mahkamah menetapkan 15 Nov depan sebagai sebutan semula kes untuk serahan dokumen.

Selain itu, tertuduh masing-masing diperintah membayar jaminan RM10,000 termasuk deposit RM5,000 dengan seorang penjamin tempatan.

Azmi juga diarahkan supaya melaporkan diri di Pejabat SPRM Tawau dua bulan sekali, manakala Yuliana, sebulan sekali, dan kedua-dua tertuduh perlu menyerahkan pasport kepada mahkamah.

Terdahulu, pendakwaan dikendalikan oleh Pegawai Pendakwa SPRM Mohd Faliq Basirudin.


Kurniawan Kekal Ketua Jurulatih Sabah

KOTA KINABALU: Skuad Sabah FC mengekalkan khidmat ketua jurulatih dari Indonesia, Kurniawan Dwi Yulianto untuk membimbing pemain Sabah menghadapi saingan Liga Super pada musim ini.

Keputusan itu diumumkan pemangku Presiden Persatuan Bola Sepak Sabah (SAFA), Datuk Seri Bung Moktar Radin, selepas mesyuarat jawatankuasa eksekutif badan bola sepak Sabah itu semalam.

Bekas pemain Sabah, Burhan Ajui pula diumumkan sebagai Penolong Jurulatih yang baharu.

Kurniawan yang membimbing skuad Sabah pada musim lalu hingga kekal dalam Liga Super bagi musim 2021, sebelum ini dikhabarkan diganti ketua jurulatih baharu dari Sarawak, Lucas Kalang Laeng.

Nama Lucas sebelum ini diumumkan bekas Ketua Pegawai Eksekutif (CEO) Sabah Football Club Sdn Bhd (Sabah FC), Datuk Verdon Bahanda.

Verdon melepaskan jawatan pada bulan lalu selepas Bung Moktar mengumumkan mahu melakukan penstrukturan semula dalam Sabah FC.

Semalam, Bung Moktar mengumumkan pengganti Verdon, iaitu seorang ahli perniagaan yang juga Ketua Penerangan Parti Pribumi Bersatu Malaysia (BERSATU) Sabah, Khairul Firdaus Akbar Khan.

Khairul sudah memulakan tugas sebagai CEO dan dilihat hadir dalam beberapa program bersama pemain Sabah FC sejak akhir bulan lalu.

Bung Moktar yang juga Timbalan Ketua Menteri Sabah turut mengumumkan Presiden Persatuan Triathlon Sabah, Ahmad Marzuki Nasir, sebagai Pengurus Pasukan Sabah FC.

Sementara itu, senarai pemain Sabah FC yang akan menggalas misi Sabah dalam Liga Super bermula bulan depan akan dimuktamadkan oleh Kurniawan.

Bung Moktar berkata, Ketua Jurulatih itu dijadual tiba Rabu ini dan beliau akan membuat pemilihan pemain sehingga pertengahan bulan ini.

“Pemain yang berjaya akan menandatangani kontrak selepas pemilihan itu nanti. Kita mahu melihat pemain Sabah FC kali ini dapat mempamerkan prestasi terbaik dan berupaya bersaing dengan pasukan lain dalam Liga Super musim ini,” katanya.

Katanya, majlis memperkenalkan pemain Sabah FC dan jersi pasukan bagi musim ini akan disempurnakan Ketua Menteri Sabah, Datuk Hajiji Noor pada 14 Februari depan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost